


















IGNASI 

IGLESIES 



POETA 
DEL POBLE 


UNA YIDA EXEMPLAR 


!ENTA anys d’una amistat inalterable que la mort fon implacablement en un instant ! 
Del grup Foc Nou, només queda En Pere Coromines. De l' Avenç, l’arbre ufanós 
del nostre renaixement literari i polític, només en resta la sòca i algunes velles 
branques rugoses. D’aquella pròdiga sembra dels precursors han florit i granat tots 
els camps de Catalunya. Es r enoven constantment les primaveres. Però, els sem¬ 
bradors, on són? Les mans balbes i tremoloses encara llencen a la terra assaona- 
da la fecunda llevor de l’Ideal quan les innombrables mans dels segadors i espigo- 
laires han cullit el fruit de la sembra d’altri. Poc a poc la dalla de la mort va segant 
la vida dels sembradors i va creixent le legió dels espigolaires. A aquest pas, essent infinitament 
més els qui cullen que els qui sembren, la terra-mare no darà flors, ni fruits, ni messes... 

On són els sembradors? Ara ens deixa per sempre més un dels darrers, l’ignasi Iglésies. Ningú 
com ell tan pròdig i feiner. En el solc sotiliísim de milers i milers d’ànimes, ell, el gran sembrador, hi 
va llençar la llevor d’un ideal etern. Però queden, encara, milers i milers d’ànimes que esperen el 
grà fecunde, el grà que ha de fer florir en elles els ideals de Veritat, de Bondat i de Bellesa . On 
són els sembradors? 

L’Iglésies és un gran català perquè la seva vida és tota feta de generositat: és un constant 
sacrifici per l’Ideal. La seva figura és la d’un sembrador infadigable : sembrador d’idees i d’exem¬ 
ples. I al morir, el poble de Catalunya ha vist en ell, més que la glòria immortal del dramaturg i del 
poeta, la rara exemplaritat d’una vida pura, immaculada, sorgint com una flor eterna amunt-amunt de 
la terra eixuta i de les aigües tèrboles. El que més ha commogut el poble ha estat el fet de veure 
en ell un català exemplar, un ciutadà exemplar, un home exemplar. Motiu d’admiració, motiu d’esfe- 
reiment i de sorpresa que sols es concebeixen al moment de la vida d’un poble en que la exempla¬ 
ritat de l’home, del ciutadà i del patriota sigui una virtut insòlita. 

La grandesa de l’Ignasi Iglésies, està en la exemplaritat de la seva vida. Aquesta vida llumi¬ 
nosa i clara, del començament a la fi, com una ratlla dreta. Feliç aquell que sàpiga dirigir la seva 
vida paral·lelament a la vida exemplarissima d’aquest gran català, d’aquest gran ciutadà, d’aquest gran 
home que ens ha deixat per sempre ! I més feliç, encara, el poble on hi floreixen normalment i pro- 
fuses les vides exemplars dels seus fills ! 



Ribera-Rovira. 









LA MEVA OFRENA 



LA SENYORA MARIETA.—Sra. Morera. 


Després de sepultat l'Ignasi Iglésies és quan jo 
trobo esma de dedicar-li uns mots. La seva mort 
ha vingut a sorprendre'm arraulit en les meves 
preocupacions. Jo sóc dels que senten la voluptuo¬ 


sitat del sofriment. Em plau de paladejar-lo isolat i 
en silenci. Em sento així més digne de mi mateix 
i dels que han estat meus i dels que ho són en¬ 
cara. Si fos un analfabet, no caldria que fes litera¬ 
tura amb la meva pena. Seria un enorme avan¬ 
tatge. El gran Iglésies tindria el seu lloc en e’.s 
meus insomnis i estaria entre els escollits del meu 
record sense que ningú no en tingués esment. 
Però això, ara, no em sembla pas prou tractant- 
se d'ell, glòria de Catalunya i de mi, trist perio¬ 
dista. Amb tot, jo em sento incapaç de repetir aquí 
el que abundosament i merescudament han dit els 
meus companys amb cordialitat i veneració, hono¬ 
rant la memòria del dramaturg i del poeta. Jo no 
puc reaccionar en mig de la tristesa i de la por a 
la vulgaritat, però tinc també la meva ofrena. Mi¬ 
llor que un plany literari serà, crec jo, la decla¬ 
ració senzilla, com pervinguda d’un home del po¬ 
ble, de què l'Iglésies esdevingué un amic eficaç 
en circumstàncies tràgiques del meu ingrés a ciu : 
tadà. Tinc el dubte que, potser en vida, no vaig 
saber expressar-li prou bé tot el reconeixement que 
li devia. Perdoneu, doncs, si ara, no pel vostre 
goig, sinó per tranquil·litzar la meva consciència, 
faig pública manifestació de la meva gratitu-L 
Quan el ressò del dol popular s’extingeixi ; quan 
els ditirambes pòstums s’hagin exhaurit, quan si¬ 
guin marcides les flors de la seva tomba, hi haurà 
un solitari, un esquerp que seguirà recordant, cada 
jorn una estona, una acció benefactora del com¬ 
pany Iglésies, que desarrugà fronts i féu brollar 
somriures molt cars a la meva ànima. 

Prudenci Bertrana. 

(De «La Veu de Catalunya»). 


A IGNASI 1GLESIES 

ACÍ LES TENS : DEL MEU VERGER SON FILLES : 
PER AIXO VAREN NEIXER TAN SENZILLES. 

LES UNES VAN VOLTANT EL FOC DEL LLUM 
ON TOTA COSA NADA ES TORNA FUM. 

LES ALTRES. DEFUGINT LA FLAMA IMPURA, 
SOMIEN AMB L’ETERNA QUE FULGURA 
PER SOBRE LES HUMANES PASSIONS, 

MES ENLLA DE NISSAGUES I DE MONS. 

ACI LES TENS : DEL MEU VERGER SON FILLES : 
PER AIXO SE'T PRESENTEN TAN SENZILLES. 


(Dedicatòria de Voliaines. 1903). 


E. GUANYAVENTS. 







TRANSFIGURACIÓ 


Aquest poble dolorós que camina lentament dar¬ 
rera el fèretre és el mateix poble de les obres de 
j’Iglésies. Ací hi ha tots els personatges dels seus 
drames i de les seves comèdies. Ell va prendre ’ls 
del poble, i ells tornen avui al poble... Mentre res¬ 
seguim mentalment les obres del dramaturg per¬ 
dut, la imaginació ens mostra el seguici com una 
transfiguració màgica. Ja no veiem la gentada on 
es barregen les edats, els estaments, les comar¬ 
ques. Veiem, formant el seguici, la llarga sèrie 
dels personatges de les obres de l’Iglésies, amb 
llurs vestits i amb la caracterització de llurs feso¬ 
mies. I voltant els personatges individuals, veiem 
el grup dels segadors de «La mare eterna», els 
obrers d’«El cor del poble», les cares d’aquella 
trista assemblea d’«Els vells», la gent esvalotada 
de «Les garces». 


El seguici de l’enterrament es transfigura així 
als nostres ulls, perquè, en el fons, no hi havia 



LES GARCES •— Sr. Borràs (Jaume). 



LA COMEDIANTA.—Sra. Fremont. 


diferència, per a l’Iglésies, entre la realitat de 
cada dia i l’obra teatral, entre la vida i l’art, entre 
l’home i l’artista. Per a ell, tot era u. 

Passen els segadors del camp, els obrers de la 
ciutat, els vells llançats de la fàbrica, els joves 
idealistes. Passen els menestrals i els burgesos 
que han sortit de l’interior de les llars on el xoc 
del sentiment fa saltar espurnes que els redimei¬ 
xen de la vulgaritat baixa. Passen, individualment 
o en grup, tots els personatges del teatre de l’Iglé- 
sies, que és el teatre de la vida. I passa, en el 
seu imposant conjunt, aquesta gran unitat: el 
poble. I per dir-ho més concretament: el nostre 
poble, que veu alçar-se per damunt del taüt clos 
les flames resplendents de la mortalla. 


(De «La Nau»). 


A. Rovira i Virgili. 
















L’ENCIS DE LA GLÒRIA .— Sra. Nicolau. En el grup, Sr . Vinyes, Sra. Nicolau i Sr. Mir. 


















Records de jovenesa 


La meva amistat amb l’Iglésies datava de molts 
anys, uns trentacinc. Una vida ! 

Ell en deuria tenir vint-i-dos, jo uns vínt-i- 
quatre... Que me’n dancen davant dels ulls de 
coses d’aquells temps de més placidesa literà¬ 
ria a que ja, tant l’iglésies com jo, veniem temps 
ha esmersant-hi les nostres il·lusions jovenívoles ! 

Que pocs dels d’avui hi eren !... 

Com les recordo aquelles tardes diumengeres 
en que l’Iglésies, apressat i afanyós ja de glòria, 
venia de Sant Andreu—poble de les afores no 
agregat encara a la gran urbs—i feia cap, com 
jo, al vell teatre de Novetats, a la tertúlia de 
N’Antoni Tutau, actor, director i empresari po¬ 
pular de la companyia que hi actuava temporada 
darrera temporada sota el nom prestigiós de la 
gran primera actriu Carlota de Mena !... 

L’Iglésies, jovefaísBim, feinador, poeta, amb 
talent i entusiasmes, estrenava ja aleshores alguna 
obreta als teatrets del seu poble ; però, anhelant, 
com és natural, que els fruits del seu intel·lecte 
s’expandissin i ceHebressin—com realment es me¬ 
reixien—no es cansava de probar fortuna, esfor- 
çant-se en poguer aconseguir que En Tutau es de¬ 
cidís a acceptar-li una obra, puix era aquell un 
empresari que li costava molt decidUr-se a donar 
a conèixer autors joves... 

Era la temporada que jo vàreig estrenar-hi !a 
meva primera obra grossa, un drama d’època titu¬ 
lat ««Genoveva», escrit expressament per a la Mena. 
Fou aquella la darrera temporada al Novcatas. La 
companyia Tutau passà a l’antic teatre Calvo-Vico, 
reformat i convertit en vistosíssim coliseu que 
s’anomenà Granvia. Quí podia preveure que da^ 
munt de ses ruïnes s’hi alçaria, modernament, cl 
Ritz ! 

Allà, en el nou Granvia, va debutar en compa¬ 
nyia gran l’Ignasi Iglésies. Allà va obtindré el 
premi merescudíssim als seus esforços, al seu ta¬ 
lent, a la seva perseverança fèrria. Allà, en una 
nit—la nit de l’estrena de «L’Escorçó»—un drama 
valent, es consolidà el nom de 1 ’lglésies amb toia 
justícia, amb tots els honors. L’obra assolí un 
èxit gros. En Tutau se’n mostrava molt satisfet 
del triomf, com tots els joves que aleshores te¬ 
níem fe en l’esdevenidor, perquè el triomf de 
l’Iglésies era un bell estímul per a nosaltres. 

Més tard, i en el mateix teatre, s’estrenava el 
segon drama de 1 ’lglésies, «L’Argolla». En Tutau, 
abans, li havia dit:—Aquesta obra teva és molt 
atrevida. Tinc por que ens demanin el cap, però... 
te l’estreno pel meu benefici.—I l’obra fou d'scu- 
tida, sí, amb apassionament, però 1 ’lglésies, en de¬ 
finitiva, estava consagrat! j. 

Des d’aquell punt i hora s’anà fent, anà pujant, 
obrint-se pas, triomfador, serè, amb aquella asse¬ 


gurança de l’home que ha d’imposar-se i ha de 
vèncer, i ha d’arribar al terme que la glòria II 
assenyala... 

No cal esmentar el nombre de produccions del 
plorat amic de jovenesa. Prou coneguda és del 
nostre poble la seva tasca. L’obra general de l’Ig’é- 
sies és digne d’un estudi que no cap en unes notes 
parlant d’ell a cuita-corrents i sols per a dir quel- 

JOVENTUT—Sra. Casals. 

com a llur memòria. L’obra de l’iglésies és ferma, 
té un rastre lluminós que perdura. Ell, com dra¬ 
maturg popular i com poeta d’ànima, no dóna lloc 
a regatejar-li l’aurèola immortal. 

A mi em cap la satisfacció d’haver-ho profetitzat 
en aquelles tertúlies a la saleta de N’Antoni Tu¬ 
tau, del vell teatre de Novetats, en aquells dies 
romàntics que ni 1 ’lglésies ni jo haviem oblidat 
mai, amb aquell enyorament que en sentiem avui, 
voltats de moderna idealitat escaducera... 

Joaquim Ayné Rabell. 


> 





JOVENTUT—Sra. Maria Vila. 


LES GARCÉS. — Sr. Davi. 























Homes de Catalunya 


IGNASI IGLÉSIES 


Navarro Costabella va publicar, 
l’any passat, a la revista « Llegiu - 
me », que edita la casa « Mentora ». 
un bell reportatge, del qual n’ex- 
treiem bona part, per considerar- 
ho d’un fort interès : 

El piset on viu l'Ignasi Iglésies—no és la pri¬ 
mera vegada que ho diem—^s distint de tots e’s 
altres. Recorda una d’aquestes ermites humilís- 
simes que trobeu enllà del camí. Hi entreu amb 
respecte, amb unció. No goseu a parlar massa 
alt. Hi sura una alenada de beatitud. 

Entreu a la cambra de treball. La remor del 
carrer hi arriba esmortuída. El recolliment es fa 
més intens. Damunt la taula, flors. A la taula de 
treball de l'Iglésies, sempre, sempre, hi havem 
vist flors. Darrera de la taula l’home qui, amb 
una abraçada de tot el seu ésser, recollí les an¬ 
goixes del poble, dels sofrents, i les mostrà con¬ 
vertides en art. 


Parlem. * 

Ignasi Iglésies va néixer a Sant Andreu el dia 
19 d’agost de 1871. Compta, doncs, cinquanta set 
anys. Els seus primers estudis els cursà a l’esco¬ 
la de Marian Brossa, qui llavors )a feia anys en¬ 
senyava en català. Foren condeixebles d’ell Jau¬ 
me Brossa—fill de Marian—i el cèlebre pianista 
Malais. 

En parlar d’en Brossa ens diu : 

—Ja de petitet era molt eixerit. A l’escola 
feiem comèdia plegats. Brossa i el pare del poeta 
Melcior Font, eren els qui s'encarregaven dels 
personatges còmics. Tenien molta gràcia. 

—I, l'home Brossa, quin concepte us mereix? 

—La seva cultura era vastíssima. Era càustic 
en grau superlatiu. El caracteritzava una imagi¬ 
nació viva en extrem. La seva integritat moral 
era absoluta. El seu verb era abundosíssim. 

Ignasi Iglésies ens ha de deixar. El demanen. 

En tomar exclama amb un accent de bonho¬ 
mia que ens provoca la rialla : 

—No volgueu ésser popular ! 

Reprenem la conversa. 

—Als onze anys fets—ens diu—estudiava el 
batxillerat. Llavors el meu pare, qui era cap del 
dipòsit dels ferrocarrils a Sant Andreu, fou tras¬ 
lladat a Lleida. Jo, com és natural, també vaig 
deixar Barcelona. 

—Fou a Lleida on vàreu escriure les primeres 
obres? 

—Primer en fèiem. Sí, a -l’alcova de casa 
l’amic Prats Aymerich guarnírem un t:atre. Re- 



L'Iglésies. en l’època en que estrenà «Els vells». 


presentàvem Saldoni i la Margarida, La butifarra 
de la llibertat, Una noia com un sol, El punal 
del godo, etcètera. 

—I doncs, «El Celleret»? 

—Quan anàrem al «Celleret» ja érem més es- 
pigats. Allò ja era presentar-nos al públic. 

—Què era «El Celleret», una entitat? 

—Un teatret com ara el nostre Olimpo. El 
propietari el llogava a tothom qui el volia. Abans 
hi havia hagut un celler, i per això en deien «El 
Celleret». Nosaltres el llogàrem per un tres i 
no res. 

—Actuàveu com una companyia? 

—No. Havíem constituït una entitat anomena¬ 
da «Cervantes». Recordo que representàvem, en¬ 
tre altres obres, El solitario de Yuste, Cura de 
moro i L’últim graó, de Lleó Fontova. Aquesta 
darrera, un monòleg, l’interpretava jo. Em tenia 
el cor robat. 

—Vàreu estrenar alguna obra a «El Celleret»? 

—No vaig estrenar fins que l’entitat «Cervan¬ 
tes», molt millorada, passà a la Rambla de Fer¬ 
ran. Llavors s’estrenà La força de l’orgull, tres 
actes. Jo feia el protagonista, i el decorat també 
era meu. De manera que jo era autor, actor, di¬ 
rector i pintor. 

—Quina edat teníeu? 

—Quinze anys. Mentre treballàvem a la Ram¬ 
bla Ferran vaig conèixer l’actor Tressols. Veu¬ 
reu : L’any 1888, l’Acadèmia Espanyola de la 
llengua oferí un premi a la millor obra teatral. 
El premi fou concedit a La batalla dc reines, 
d’en Pitarra. Aquest drama fou representat al 
«Romea» en una funció en honor de la reina. 
Per cert que en Frederic Soler, al Palau de Be- 











lles Arts, a presència de la sobirana, per donar 
les gràcies, va llegir la seva poesia La nostra 
bandera . 

A Lleida—continuà l’iglésies—només s’hi re¬ 
presentava la peça en català, puix tingueu en 
compte que Lleida no es sumà al nostre desvet¬ 
llament espiritual fins a la Solidaritat. Doncs bé, 
aprofitant la popularitat que tot plegat havia donat 
a La batalla de reines, la companyia Arolas- 
Tressols, amb l’actriu Antònia Jauri, la incor¬ 
porà al seu repertori i vingué a representar-la 
a Lleida. L’èxit va ésser enorme. Tant, que a 
continuació només posaren obres catalanes d’En 
Pitarra : Pena de mort, La dida, El ferrer de tall, 
Plor de madrastra... 1 el teatre sempre ple. 

L’Iglésies fa una petita pausa. Prossegueix : 

—A les ciutats mitjanes com ara Lleida, ? 
sobretot llavors, un estudiant és tota una perso¬ 
nalitat. Erem rebuts a tot arreu i ens feiem amics 
dels còmics. A més, nosaltres sempre anàvem 
a teatre i a butaca. Erem una mena de clac 
honorària. Els dies de feina ens donaven la butaca 
per dos rals. De tota manera no tothom els tenia 
dos rals. Recordo que per haver-los, més de 
quatre vegades vaig haver de dir a casa que 
necessitava comprar llibres. 1 consti una cosa : 
no aplaudíem per la baratura del preu sinó 
perquè ens agradava. 1 tant ! Bé, doncs : amb *a 
doble personalitat d’admiradors i estudiants, và¬ 
rem convidar a la companyia Arolas-Tressols ?1 
nostre teatre. Posàrem en escema El solitario de 
Yuste. Jo hi feia l’emperador Carles V, i amb mi 
treballava el pare d’en Samsó, el galant jove 
actual del «Novetats». De tota la companyia no¬ 
més vingué en Tressols. 

—Pel que dieu vàreu passar-hi molt de temps 
a Lleida... 




L’Iglésies, als quaranta anys. 


—Ja ho crec. Pel febrer de l’any 88 tornaren 
a traslladar el pare a Barcelona ; però jo vaig 
quedar-m’hi. Feia Túltim any del batxillerat i era 
una llàstima no continuar allí. Em posaren al 
Col·legi de Sant Vicents Paul. Hi estava a tota 
pensió. El director era un sacerdot molt bona 
persona que es deia igual que el rector de Vall¬ 
fogona : Vicents Garcia. Però justament per aquell 
temps es va escaure l’expulsió dels maristes de 
França. Alguns cercaren refugi al col·legi on jo 
estava. De seguida varen fer-se’n els amos. Re¬ 
cordo que el director i el seu germà, un seglar, 
en partir del col·legi ens feren adéu tot plorant. 
En aparença tot continuà igual. El col·legi no 
canvià de nom, a ningú es notificà el canvi de 
direcció. Però el tractament havia variat per 
complert. El tracte era cruel. Jo vaig fugir dei¬ 
xant-ho tot, àdhuc la gorra. 

... I en acabar el batxillerat cap a Barcelona al¬ 
tra vegada. 


—Per dedicar-vos, decidàidament, al teatre? 

—No encara. El meu pare volia que fos en¬ 
ginyer. No anava desencaminat. Acabada la car¬ 
rera podia entrar a la Companyia de ferrocarrils 
i tenia pa per tota la vida. Però jo volia ésser 
pintor. Les discussions que això originà a casa ! 
Per fi el pare va accedir a que fos pintor. Vaig 
anar a estudiar amb en Baixas i a Llotja. 

• • * 

—Havíeu deixat córrer la literatura? 

—Al revés : cada vegada hi tenia més afició. 
Feia versos i també comèdies. 

—Feieu les dues coses, doncs? 

—Primer sí. Després l’ésser pintor ho vaig 
deixar córrer. Vaig adonar-me que la meva pin¬ 
tura seria una cosa mediocre. Em semblà que 
valia més fer comèdies. 

—1 de seguida trobàreu les portes obertes? 

—El que vaig trobar fou una colla de minyons 
i amb ells vaig fundar la companyia «L’Avança¬ 
da», d’aficionats, però que ho feiem molt bé. Jo 
llavors ja estava decidit a ésser autor dramàtic o 
deixar d’escriure en absolut. M’entusiasmava tant 
el teatre, que per estar ben bé al corrent de '.om 
anaven i deixaven d’anar els decorats, vaig llo¬ 
gar-me d’aprenent de pintor escenògraf. En Soler 
i Rovirosa no em va voler. L’Urgell, sí. Vaig 
estar un any i mig al seu costat. Després, com 
que no tenia feina i a mi el que m’interessava 
era veure pintar decoracions, vaig passar a casa 
en Francesc Chia. 

—Quines obres vos estrenà «L’Avançada»? 

—Els primers freds, La resclosa, Els cons¬ 
cients, El cor del poble, Lladres, La reina del 
cor, Fructidor, La mare eterna... 

—Només treballàveu a Sant Andreu? 












—I no ! Voltàvem per tot arreu. El cor del 
poble, per exemple, va estrenar-se a Vilanovi ; 
La mare eterna a Sitjes. Més encara : Els cons¬ 
cients anàrem a representar-los, per l’octubre del 
98, al «Teatro Lírico». 

—On era aquest teatre? 

—Al carrer Mallorca, cantonada al Passeig re 
Gràcia. 

—Era petit? 

—Petit? Ca, home ! Un gran teatre era, con¬ 
fortable i artístic com ara no en tenim cap, ex¬ 
ceptuant el Liceu. Se’n deia «Sala Beethoven- 
Teatro Lírico». Estava rodejat d’uns grans jardins, 
on hi havia una cascata esplèndida i una estàtua 
de Beethoven, obra d’en Reynés. Jo encara no 
sé com ens el varen llogar a nosaltres. 

—I com és que un teatre tan ben acondicionat 
ha desaparegut? 

—La gent no hi anava. 

—Es clar, la manca de mitjans de comuni¬ 
cació... 

—No ho creieu. Llavors, amb els tramvies de 
tracció animal, la gent anava al «Teatro del Bos- 
que», que estava al mateix lloc on és ara, sinó 
que actualment hi manca el bosc ; en canvi no 
podien anar al carrer de Mallorca. No ho enten¬ 
dreu mai. Mireu si és extraordinari el món, que 
l’Evarist Armis, propietari del teatre, quan decidí 
tirar-lo a terra, volgué regalar la carcassa, les 
làmpares, les butaques, tota mena d’ornaments i 
decorat a l’Ajuntament. I sabeu què succeí? Que 
l’Ajuntament no ho acceptà. «El Diluvio» va er 
una campanya tremenda contra l'Amús, perquè 
volia regalar una cosa... que era d’ell ! 


—I quan vàreu estrenar fora de la vostra com¬ 
panyia? 

—Quan la formació Arolas-Tressols m'acceptà 
una obra. 

—Quan van estrenar-la? 

—Una tarda de Nadal. 

—A quin teatre? 

—Al «Granvia», on avui hi ha el Ritz. 

—I l’obra es deia...? 

—Espereu. L'obra s’anunciava així: Angel de 
Fang. drama social y en verso, en tres actos, del 
joven escritor andresense. Ací el meu nom. Va 
estrenar-se a continuació d’un drama en cinc ac¬ 
tes titulat Valencianos con honra, barricadas en 
escena y un caballo. Malgrat el programa, Angel 
de fang agradà molt. Només cal dir una cosa : 
feien funció tres dies a la setmana i va repre¬ 
sentar-se deu o dotze vegades. Per cert que 
llavors jo ignorava que els autors cobressin res. 

—Us vàreu deixar perdre trenta duros, ben bé. 

—I pensar que jo, amb trenta duros, m’hau¬ 
ria vist capaç de posar pis ! Tenia dinou anys. 

—Es dir que no hi guanyàreu res? 

—Al contrari. El murri del traspunt va fer-me 
pagar divuit pessetes de les còpies. La vergonva 
que vaig passar quan em presentà el rebut! No- 

més portava trenta o quaranta cèntims. Els di¬ 
ners justos pel tramvia. 1 la feina que vaig tenir 
per trobar aquell capitalàs ! 

—La Premsa us va tractar bé almenys? 

—Ningú en va parlar. 

—Tornàreu a estrenar de seguida? 

—Llavors vaig portar L'escorsó a En Tutau, 
qui amb la Mena treballava al «Novetats*). Tutau 
era un home una mica satisfet de si mateix, pero 
molt intel·ligent. Ell va ésser qui donà a conèixer 
Ibsen entre nosaltres. 

—L’estrenà de seguida? 

—Hi vaig anar cada festa durant tota la tem¬ 
porada sense cap resultat. Un dia. recordo que 
feien La Dolores, cançat de tants viatges inútils, 
m’encaro amb En Tutau, ell em diu que enca*a 
no l’ha llegida i jo que li replico : «Doncs és la 
darrera vegada que vinc. Faci el favor de llegir¬ 
ia, i si no li agrada... llenci-la». Impressió, no cal 
dir-ho. Crec que quan vaig ésser fora va dir al 
seu interlocutor : «Es eixerit aquest minyó». 

Al cap d’uns quants dies vaig saber per un 
amic que l’obra estava admesa. No hi vaig anar 
fins el diumenge següent. En Tutau em digué : 

—Quants anys tens? 

—Vint-i-un. 

—Vint-i-un? 

—Sí, senyor. Vol la cèdula? 

—Doncs si tens vint-i-un anys no t’espantis, 
que aquest actor et diu que aniràs molt lluny. 






(El cor no em cabia al pit). Ptrò la teva obra o 
puc estrenar-la aquesta temporada. (La meva de¬ 
cepció fou indescriptible. Interiorment estava 
desolat). 

—La causa de no poder estrenar—continuà 
l’Iglésies—era que En Guimerà havia ll.urat la 
seva obra En Pólvora i volia que l’estrenessin 
abans d’acabar la temporada, que ja era a les 
acaballes. En Tutau prou ho deia que jo amb set 
o vuit representacions en tindria prou. Però jo, 
amb tota la dignitat que em permetien els meus 
anys, vaig dir que davant d’En Guimerà em r e- 
tirava. En Tutau, satisfet de la meva actitud, va 
fer-me un discurs emocionador. Em donà pa¬ 
raula d’estrenar al ((Novetats» encara. En Tutau 
renyeix amb l’Elies, el propietari del teatre, i 
passa al «Calvo-Vico», després «Granvia». Feia 
castellà i català, i la primera obra catalana fou la 
meva. En acabar la representació em preguntà : 

—En tens cap més d’obra? 

—Sí, senyor—li responc, per bé que no en 
tenia cap. 

—Títol? 

— L'argolla. 

—Actes? 

—Quatre. 

—Quan la tindré? 

—D’ací vint-i-quatre dies. 

Cap més paraula. El dia senyalat En Tutua 
tenia l’obra a les mans. Va estrenar-la el dia del 
seu benefici, amb la qual cosa em feia un altís¬ 
sim honor. Recordo que la nit de l'estrena, en 
fer-me sortir, un espectador cridà : Muera el 
autor ! Hi varen haver garrotades. 


A continuació l’Iglésies ens conta, amb una 
riquesa de detalls que oer manca d’espai ens 
veiem obligats a no transcriure, la lluita que va 
haver de sostindré per vèncer la muralla que al 
((Romea» havien format els autors de la casa. 
Però la seva marxa ascendent estava iniciada i 
res ni ningú podien aturar-la. Per fi, després de 
molta brega, tothom hagué d’inclinar-se davant 
del seu talent, àdhuc la crítica, fins aleshores 
adversa. La victòria assolida per 1 ’lglésies, defi¬ 
nitiva, donà lloc a ésser estrenades al casal del 
teatre català totes les obres que anteriorment ha¬ 
via donat a conèixer la companyia d’aficionats 
((L’Avançada». Una vegada més es demostrà que 
només gustaran la mel del triomf aquells qui 
hagin conegut l’amargor de la lluita. 

En parlar de l’estrena de Els vells, 1 ’lglésies 
ens conta la següent anècdota : 

—Jo volia que tots els detalls de l’obra res¬ 
ponguessin exactament a la realitat, sobretot pel 
que fa referència als tipus. Per aconseguir-ho vaig 
idear retratar trenta o quaranta vells de Sant 
Andreu. Labor aquesta més difícil del que sem¬ 
bla. Cap dels vells es volia deixar retratar. Gai¬ 
rebé tots estaven dominats per la superstic.c, 
molt freqüent, que les persones de certa edat 


es moren si es fan retratar. Llavors se’m va 
ocórrer dir-los que feia un àlbum dels vells més 
bones persones de Sant Andreu. 

L’estratagema donà bon resultat. No obstant, 
un va dir-me : 

—Noi, a mi tu no m’ensarrones. Això ho vols 
per una comèdia. 

No vaig voler enganyar-lo. 

—Llavors—em respongué el vell—em deixo re¬ 
tratar encara que vulguis amb taparrabos. 

—N’hi havia un altre amb unes barbes blan¬ 
ques que talment semblava el Sant Pau del Grs- 
co. Quina troballa !, em deia jo. Després de mol¬ 
tes penes i treballs el vaig convèncer que es 
deixés retratar a casa d’un amic mtu qui era 
rellotger. Quedàrem que vindria el diumenge se¬ 
güent a les onze. Arribà el dia convingut. To¬ 
quin les onze, quarts de dotze, i, quan ens 
crèiem que el vell ja no vindria, a les dotze se’ns 
presenta amb el jaqué de quan va casar-se... i 
completament afeitat! I jo que el volia per les 
seves barbes. Va costar molt de fer-li entendre 
que ja no em servia. 

—Tan mudat i ben afeitat que vaig !—només 
feia que repetir. 

Diu que en passar per davant de casa, la meva 
germana li preguntà si ja l’havien retratat. Va 
respondre posant-se l’index al front. Jo, per ell, 
era un boig. 

N’hi havia un altre, conegut pel «Rodalolla», 
el retrat del qual servia per caracteritzar-se En 
Borràs. En ((Rodalolla» cada nit era al teatre. 
L'endemà, al taller, explicava que l’alcalde, el 
governador o bé qualsevol altre gran personatge, 
l’hav’a convidat a prendre cafè i a fumar, i que 
tots plegats el tractaven com si ell fos l’autor de 
l’obra. El terrible del cas fou que «L’Esquella» 
va fer tota una pàgina amb els retrats dels vells. 
Mare de Déu quan ells van saber que jo els havia 
posat en una comèdia ! Em deien de tot. Crida¬ 
ven : «Ja l’arreplegarem a aquest llarg de les 
comèdies !» 

Però quan varen saber que l’obra tenia èxit, 
tots varen sentir-se’n orgullosos. N’estaven tant, 
que una vegada que jo era a! llit, refredat, em 
vingué a veure un vellet de Mataró i em donà 
les gràcies per haver posat a la comèdia al seu 
amic ((Rodalolla». Però els conflictes no s’aca¬ 
baren encara. Un dels tipus retratats era un *al 
«Mistus», bona persona, però segurament mo’t 
gandulot. Com que els personatges de la comè¬ 
dia tots són vells que han passat la vida treballant, 
en saber que el ((Mistus» també hi era, no en 
volgueu més de rebombori. 

—F:eu-vos-en dels qui fan comèdies !—deien. 
—Fer passat per treballador un gandul que mai 
ha sabut guanyar-se cinc cèntims ! Tots els qui 
escriuen són uns ment : ders. 

Una altra anècdota digna d’esment—i n’hi ha 
tantes !—és que del personatge de dama jove de 
Els vells, l’escultor català del Rosselló, Gustau 
Violet, va fer-ne l’estàtua «La catalana». 




Iglésies, poeta i dramaturg 

SELECCIÓ DE LA SEVA OBRA 


Cançó de breçol 

del drama JOVENTUT 

Música d’£nric Morera 

Els aucellets, fillet meu, se breçolen 
amb el vai-i-ve dels florits branquillons ; 
els aucellets que a l'hivern se condolen, 
no tenen mare que els faci petons. 

Riu, tendre infant, quan jo et faci manetes , 
riu, com els àngels que juguen al cel, 
que la marona sab fè unes festetes 
dolces, més dolces que bresques de mèl. 

Sobre ma falda, on et vetllo encisada, 
jo et breçaré fins que et vegi adormit, 
com breça l'aire les flors de la prada 
quan es desperten del sòn de la nit. 

Quan siguis gran i jo sigui velleta, 
guia'm com ara jo et guio ane tu : 
les meves ales d'humil aucelleta, 
sense un costal, no em podrien pas dú. 

\ 

Les pobres mares llurs àngels breçolen 
tot refilant les més dolces cançons. 

Els aucellets que a l’hivern se condolen. 
no tenen mare que els faci petons. 


Molt poc a poc i dolç 



Els au-cc-llets, ti-llei 

EL CEGO AMB EL GOS 

L’hem trobada avui, en el carrer de l'Hospital, 
aquesta enternidora parella del cego i el gos. 

Caminava poc a poc, arrambada a la acera, 
com el vell acompanyant i el petit alumne camí 
de l’escola de primeres lletres. L’home, cego de 
naixença, pacientment i amb constància, ja de 
cadell va ensinestrar, per a fer-ne el séu guia, 
el simpàtic canic. Aquest, menut i de casta In¬ 
definida, s’ha criat molt manyac prop del seu 
amo i senyar. I ha après, pobre bestiola, allò que 
bonament podia aprendre amb les lliçons que. 























































































Homenatge a lglésies (1912). ApeUes Mestres fent 
cntrega d'un àlbum de firmes i d'un pergamí a 
l'autor de «Les Garcés ». 

per amor a la vida, ha rebut del séu mestre. Ha 
après de ganyolar avisant tot perill, quan tots dos 
ronden pel món. Ha après, de memòria, 1 indret 
i el nom de totes les botigues on té l’obligació 
d’aturar-se, per a recollir de mans caritatives 
l’almoina setmanal. 

Així, ben avinguts com dos bons amics, l’home 
i el ca, van pels nostres carrers recorrent la 
ciutat. El cego, amb un bastó % per a trucar les 
portes de casa els seus «parroquians» i agafant- 
se a la cordeta lligada al col·lar del gos, cam.na 
amb pas feixuc, encarqueradament, amb el cap 
endarrera i de cara al cel. Camina amb els ulls 
tots oberts immòbils, com ulls morts, esperant 
endevades que devalli la llum, que no coneix, 
que no endevina com és, però que ell sab de 
sobres que, per venir de les altures, és vida per 
a l’esperit, és glòria de l’espai i de la terra. 

El gos, amb l’instint o coneixement d’un noiet, 
va al davant, a poc a poc, remenant la cúa ; 
aturant-se tot sovint, per a mirar al séu amo o 
per a fer un ganyol cada cop que han de baixar 
d’acera o passa algun vehicul. 

Tampoc, el xamós canic, es fia de la gent. 
Fidel cumplidor, com un bon ciutadà, de ies 
ordenances munic'pals, ell porta el séu morrio- 
net, a fi de que ningú, prenent-lo per altre, pugui 
donar-li la bola o ésser agafat amb el llaç, pels 
del carretó. 

EL MEMORIALISTA 

Va estar durant molts anys encofurnat en una 
barraca de la Virreina, en una d’aquelles barra¬ 
ques m'g confessionaris, mig casetes de burots, 
guardadores de tantes que : xes de mare que té 
el fill a les Amèriques, de tants suspirs de ser¬ 
venta enamorada, lluny del promès soldat, i de 
tantes il·lusions pròpies, que va anar perdent, a 


poc a poc, com un roser que es desfulla en 
venint els primers freds. 

Quan era noi, va estudiar el batxillerat a l’Ins¬ 
titut, amb moltes penes i treballs. Els seus pares, 
un senzills menestrals, amb botiga de fuster, 
es treien el pa de la boca, com vulgar¬ 
ment es diu, per a donar-li carrera. Peró, a mig 
camí, l’un seguit de l’altre, se’n van anar d’aquest 
món i el pobre estudiant adolescent, sense el 
costat d’aquells, no va tenir més remei que aban¬ 
donar els estudis i guanyar-se la vida pel seu 
compte. 

Va entrar de meritori al despatx d’un magatzem 
de teixits. Allí, amb el contagi d’un minyó jove 
com ell, enamorat d’una modisteta molt maca, 
va despertar-se en el seu esperit una ardenta 
passió per les lletres : la lírica i el teatre, sobre 
tot. I va compondre moltes poesies en català ? 
en castellà (li eren indiferents els idiomes), 
molts monòlecs, bastantes peces còmiques i 
àdhuc dos drames romàntics (en tres actes i vers, 
com se suposa), que no va veure representa'.s 
mai, perquè, segons afirmava, els autors vells, 
els consagrats de la època, gelosos de la seva 
glòria, li barraven el pas. 

Va fer-se home : en anys, només. Perquè al 
bò de les seves il·lusions, quan endut pel seu cor 
ardorós i la seva fantasia esbogerrada, abando¬ 
nant per sempre més els llibres de comptabilitat, 
creia obrir-se pas com escriptor, es va sentir 
ferit d’amor, com el seu company de despatx, 
per una noia molt bufona de la seva edat, amb 
qual, després d’un any de festeig, va casar-se 
amb tota la ceremònia. 

I va continuar, sempre esperançat, escrivint 
versos i més versos. I va tenir un fill, i després 
un altre, i un altre... Les necessitats li anaven 
creixent entrebancant-lo i fermant-li les ales de 
la seva ambició. I com més fills tenia (ripis amo¬ 
rosos, que en deia ell, amb un somriure de re¬ 
signat), més s’allunyava de ks «muses» i més 
s’acostava a la seva dona, encara que sols fos 
per a contemplar-la i compadir-la. 

La literatura no li produia res, no li posava pa 
a la taula. El comerç no era fet per ell : l’asfi¬ 
xiava. De col·locacions dignes de la seva il·lus¬ 
tració, no’n veia cap enlloc... Fins que, a últim, 
desesperat, renunciant, en part, a la glòria, va 
anar a raure a una barraca mig confessionari mig 
caseta de burot vagant a la Virreina, on descen¬ 
dint de la altura dels seus somnis de la joventu*, 
va establir-se d’escrivent memorialista, al servei 
de tothom que no sabés de lletra. 

I allí, sempre encofurnat, fins a l’hora de la 
mort, lluint els seus cabells llarcs, tallats a la 
romana, i la pera i el bigoti d’una blancor sense 
màcula, a tall d’En Zorrilla o d’En «Pitarra», va 
escriurer un sens fi de dosuments de tota llei : 
cartes amoroses per a criades i soldats, memo¬ 
rials per a viudes amb dret a «clase pasiva», 
lletres entemidores per a mares que tenien els 
fills lluny i mai, però mai, anònims. 



ELS VELLS- 


» 

ACTE TERCER—ESCENA XXIII 


ELS MATEIXOS, MÉS L’URSULA I L'ENGRACIETA 


Ursula 

(Amb ansietat). Què vols? 

Joan 

La noia ! On es la noia? 

Engracieta Aquí. 

Joan 

Vine ! 

Engracieta 

(Acostant-s’hi). Maneu. 

Joan 

(Pregant amb els ulls plens de llà¬ 
grimes). Agustí: casa’t amb la meva 
filla !... No esperis que jo i l’Urs.tla 
siguem morts ! 

Agustí 

(Amb dignitat). Oh! No!... 

Joan 

No’t serà gens feixuga la nosra 
carga ! 

Agustí 

La soportaré 

Joan 

No! No ho consento! Uniu-vos i 
aneu-vos-en lluny de nosaltres, que 
no ens pogueu veure ni hagueu d’aju- 
dar-nos ! 

Engracieta 

No, pare, no ! 

Joan 

No vui que sigui dit que jo he mort 
les il·lusions de la vostra joventut! 

Valeri 

(Acostant-s’hi)- Joan ! 

Agustí 

No podem acceptar-lo el vostre sa¬ 
crifici ! 

Joan 

Vosaltres no us estime* ni us heu 
estimat mai ! 

Agustí 

Sí, que ens estimem ! 

Joan 

No pas com jo i l’Ursula ! Avui **:a 
no n’hi ha d’amor ! 

Agustí 

(Amb un esclat de vida). En nosal¬ 
tres, sí, doncs ! 

Joan 

I el deixeu morir ! 

Agustí 

No ! Ara neix ! 

Joan 

No en sabeu, d’estimar ! En sabem 
més nosaltres, els vells, els que ens 
en anem del món ! 

Agustí 

(Amb molt sentiment). Engracieta! 

Engracieta 

(an en Joan, referint-se a V Agusi i). 
Que no ho veieu que els ulls li ves¬ 
sen pietat? 

Joan 

(A VAgustí). Sostens lo que acabes 
de dir ara mateix an els meus com¬ 
panys? 

Agustí 

(Enèrgicament). Sí, que ho sostinc ! 

Joan 

A costa de tot? 

Agustí 

De tot! Fins de la meva existència ! 
El meu amor no pot morir ! 

Joan 

(Triomfant). Estima, doncs... 

Agustí 

(Interrompent-lo). Ja estimo ! 

Joan 

...a l’Engracicta ! 

Agustí 

A ella i a vosaltres ; a tots els ger¬ 
mans de desgràcia i als fills dels 
meus somnis que han de venir. (En 
Joan riu joiosament. iUuminant-se-li 
la cara d'alegria). Engracieta ! En¬ 
gracieta ! (Abraçant-la). T’estimo! 



(A en Joan,). Mireu! La vui ! Es 
meva ! Vós sou el seu pare: jo e 1 
seu amor ! 

Joan 

(Amb crit feréstec). Així, estimeu- 
vos ! Enlaire, cor ! 

Agustí 

Primer es la vida que tot! 

Joan 

(Tambalejant). A viure ! 

Agustí 

Lluitant sempre ! 

Joan 

Alegria ! Visca l’alegria! (Amb crit 
agònic). Tomeu-me la joventut! Vui 
tornar a ser jove ! (Cau mort, que¬ 
dant de cara enlaire). 

Engracieta 

(Amb esglai). Pare !... 

Ursula 

(També amb esglai). Joan ! 

Valeri 

(Aterrat). Què! 

Agustí 

No ha pogut més ! 

Engracieta 

(Agenollant-se per a palpar el ios 
del seu pare i fent-li petons a els 
llavis). Pare ! Pare de la meva vida ! 

Ursula 

(També agenollant-se). Joan! Joan 
meu ! 

Agustí 

(En veu baixa). Es mort! 

(Llarc silenci. En Valeri, un cop 
s'ha convençut de que en Joan es 
mort, se'n va, aterroritzat, a un 
recó de l'esquerra. L’Ursula s’ai¬ 
xeca impulsivament, \i amb veu 
ofegada, dirigint-se a VAgustí, diu). 

Ursula 

Agustí!... 

Agustí 

Ursula ! 

(L’Engracieta segueix besant a 
son pare, tot cridant-lo amb deliri. 
En Valeri, fent sanglots, se con¬ 
templa el cadavre d'en Joan des 
del mateix lloc. Compareix la Su- 
sagna per la porta de l’escala). 



L'àlbum, amb més de 50.000 firmes, ofert a 
l·Iglésies, el 1912. 





Susagna No t’espantis ! No t’espantis ! 

(S'abraça a en Valeri, posant-se a 
plorar tots dos, amb un plor ofe¬ 
gat, sortit del fons de l'ànima. 
L'A gusti segueix aconsolant a l'Ur- 
sula. L'Engracieta, deliranta, fa 
petons i crida a son pare). 

CAU EL TELÓ PAUSADAMENT. 

. 

«LES GARCÉS» 


ACTE PRIMER.—ESCENA ULTIMA 


Els mateixos, mes en Vicentet. Desseguida 
el Desconegut 


Ignasi Iglésies, el 1912. (Dibuix d ? Pahissa). 

ESCENA ULTIMA 

Els mateixos, més la Susagna 

(Així que va per a entrar la Su¬ 
sagna i s'adona del cadàver d'en 
Joan, s'atura fu^roritzada ; des¬ 
prés, i mentre VEngracieta segueix 
plorant i fent petons a son pare, 
avança poc a poc, aturant-se una 
bona estona a mirar a en Joan, i 
tot d'una, sentint-se esperonada 
per l'instint de conservació, s'acos¬ 
ta a en Valeri, dient-li en veu lla- 
grimosa i grave). 


Vicentet 

Dionís 

Vicentet 


Maties 

Vicentet 

Maties 


Vicentet 

Janot 

Geroni 

Desconegut 


Ja ho sap tot el poble ! 

Visca la rifa ! 

Visca ! 

(Tots coregen èl visfa, menvs 
la Lluisa, en Pelegrí i VAndreu). 
Veiam, noi : ensenya’m la llista. 
(Donant-li). Tingui, senyor mestre. 
(Desplegant-la). A veure, a veure... 
(Tots, a excepció de la Lluisa, en 
Pelegrí i l'Andreu, s'hi acosten, 
neguitosos, amb els ulls ben 
oberts. En aquest moment com¬ 
pareix el Desconegut per la dreta 
del fons). 

Prou es exacte ! 

(En veu baixa i tremolosa). Ai ! Si 
no ho fos... 

Pobres de nosaltres ! 

(Amb somriure trist, acostant-se a 
en Pelegrí). Que diu, barber, que 
heu tret la rifa? 




La taula presidencial del banquet d homenatge a Iscle Soler, a Terrassa.—LTglésics pronunciant el 

seu discurs. 













Pelegrí 

(Un xic apesarat). Sembla que si. 

Maties 

(En un esclat d’alegria, mirant el 
mirall del mig). Exacte ! Igual a el 
dels miralls ! Mireu ! 

Malena 

(Amb frenesí) i. Veiam ! 

Dionís 

Deixeu-m’ho veure ! 

(Tots se volen pendre la llista de 
les mans. Crits en confusió). 

VlCENTET 

(Tirant el barret enlaire). Cele¬ 
brem-ho ! 

Felip 

Trenquem-ho tot! 

Dionís 

(Agafant objectes del damunt dels 
tocadors i tirant-los per terra). Vis¬ 
ca la gatzara ! 

Maties 

(Gairebé plorant). Al·leluia! Al·le¬ 
luia ! 

Dragó 

Amunt i crits ! 

(Tots agafen diferentes objectes, 
rebotent-lo per terra). 

Pelegrí 

(Fóra de si. Ei ! Què es aquest ter¬ 
rabastall? (Tothom calla, quedant- 
se parat. Silenci). El primer que 
em torni a tirar cap més eina de 
treball per terra, l’escanyo! 

Janot 

(Després d’un cur silenci, en veu 
molt baixa). Quin genit! 

Malena 

(També en veu molt baixa). Ui, 
quin urc ! 

(Per la dreta i l’esquerra del fons 
van compareixent aigjins homes 
i dones del poble, més la Quima 
i en Ramon). % 

Desconegut 

(Amb ironia, a en Pelegrí). Que 
estan alegres ! 

Pelegrí 

Aquests sempre seran pobres ! 

TELÓ RAPIT 

SL ^ 

FLOR TARDANA 


Camí de la vellesa 
la Tana i el Galan, 
refent la jovenesa 
floreixen un infant. 

Tant que ells el desitjaven 
al bo de llur vigor ! 

Quan ja no ho esperaven 
rebrota llur amor. 

Formosa flor tardana 
de flaire refrescant, 
la joia de la Tana, 
la perla del Galan. 

Llurs cors, vencent la cendra, 
flamegen amb nou brill 
davant la vida tendra 
de llur estimat fill. 


La mare, amb amoretes, 
el gronxa en el breçol ; 
i, fent-li ball-manetes, 
el pare sempre es dol. 

—Per què plores, bon pare, 
si riu el nostre infant?— 

—Sols ploro, bona mare, 
perquè no el veuré gran !— 


SL . 


Quan veig el cel blau 
tan ras i esplendent 
que canta i atrau, 

voldria enlairar-me, volant lliurement, 
i estendre pels aires el meu pensament, 
deixant de sè esclau. 


FLORS DE CINGLE 
(sardana) 

(Música del Mtre. Casademunt). 

L’amor, a la muntanya, 
no es cansa d’estimar. 

L’amor aquí no enganya, 
com diu que enganya al pla. 

Poncelleta closa friçant per ser rosa : 
vina amb mi i reposa 
damunt del meu cor. 

Donzella estimada, 
trista enamorada ; 
la que no és aimada 
d’enyorança mor. 

L’a mor, a la muntanya, 
no es cansa d’estimar. 

Ko vingui gent estranya 
per dur-nos ba:x al pla. 

Minyó que m’enyores, 
tu que m’enamores 
i el meu pit arbores, 
creient-te segur : 
la gentil donzella, 
no pensant en ella, 
va tornant-se vella 
confiada en tu. 

L’amor, a la muntanya, 
no es cansa d’estimar. 

L’amor aquí no enganya, 
com diu que enganya al pla. 






ANECDOTARI 


Fets i paraules d’Ignasi Iglésies 


El 4 de febrer de l’any passat, el poble de Ca¬ 
talunya, responent entusiàsticament a la crida 
d’un estol de literats i d’artistes, que proposaven 
homenatjar a l’Ignasi Iglésies, per celebrar l’èxít 
de «La llar apagada», es congregà al Palau de ’a 
Ciutadella i ovacionà frenèticament l’autor de «El 
cor del poble». 

En aquella ocasió, trobant-se a la terrassa su¬ 
perior del Restaurant, voltat d’amics i admiradors, 
l’Iglésies digué : 

«—Els poetes són ben poca cosa, però quan 
un poeta té als seus peus tot un poble com 
aqfuest que sol vosaltres, si vol, pot abastar e«s 
estels de l’infinit.» 

Parlant després en l’àpat d’homenatge, digué, 
ple d’emoció : 

—Jo no puc judicar-me. Cap caricaturista està 
content de la seva caricatura. Jo no sé veure 
aquest que sou vosaltres, si vol, pot abastar els 
me. Però jo no us crec capaços d’enganyar-me, 
aclamar-me com ara m’aclameu, no puc creure 
que poguéssiu malparlar de mi, darrera meu. 

M’han dit que era un mí|tic ; potser sí. En 
tot cas, sóc un pobre místic, fill de la humanitat, 
del poble obrer. 

Puc vanagloriar-me—això sí—que els humils 
m’han comprès. Jo ho he donat tot al meu pobl? 
No m’he quedat res. No goso a dir que m’hagi 
sacrificat en la dolça dolor que en diuen sacrifici. 

Sento que avui, al meu voltant, pobre de mi, 
són exalçades coses ben sagrades. 

Voldria fondre’m, creieu-me. Que en aquesta 
cadira, en lloc de la meva figura, hi hagués as¬ 
seguda gloriosament la nostra Catalunya, la hu¬ 
manitat, tota oberta a l’abraçada i al sonsol. 

Ans d’acabar us dic gràcies a tots amb l’ànima 
agraïda... Però no em glorifiqueu més. Deixeu- 
me morir vell... i en parlar de mi recordeu-me 
com un escriptor malaurat, com un minyó de 
Sant Andreu que prometia i res més.» 

• * * 

* 

No sabem negar-vos un tast de les gestes emo¬ 
cionants de simplicitat i d’efusió d’Ignasi Iglc- 
sies. 

Es tracta d’un vell amic de Sant Andreu, em¬ 
briac bona part del dia. Ignasi Iglésies el topa a 
alta nit, sota un fanal del carrer Major d’aquella 
barriada. L’home, després de saludar-lo, el pren 
pel braç, i el'porta a l’altra banda de la vora-via, 
tota ombrívola, i li diu amb una punta de misteri: 

—Hi havia massa claror, sabeu? I si us veien 


a aquesta hora parlant amb mi, voleu dir que no 
us comprometeria? 


Generós fins a l’esborrament sentia una mena 
de beatitud paternal de veure com els altres s’en¬ 
filaven. El triomf dels joves, sobretot, l’enternia. 
En les freqüents converses de murmuració pro¬ 
curava untar de mel les més verinoses paraules. 
En un d’aquests moments, dita amb aquell foc 
que el gest amplificava, recordem una frase, 
goethiana, gairebé : 

—No ho entenc ; no ho entenc. No sé qui pot 
sentir-se empetitit per l’ascens d’un altre. Fer.t- 
se esqueneta, ^creieu que el de dalt de tot arri¬ 
baria a tocar un estel? 


L’Ignasi Iglésies havia intervingut en política. 
Pertanyia al C. N. R. el qual el presentà regidor 
de l’Ajuntament. Hom desconeix, però, el procés 
del nomenament i val la pena de contar-lo. 

L'iniciativa de fer-lo candidat regidor va partir 
d’En Rovira i Virgili. En assabentar-se l'Iglésies 
del seu nomenament, hi hagué un daltabaix. Pos¬ 
seït d’una gran indignació—car l'Iglésies, quan 
s’exaltava era un home imposant—protestava i 
deia que no en volia ésser de cap de les maneres. 

—Sé que vós en teniu la culpa—digué a En 
Rovira i Virgili.—Jo em creia que éreu un bon 
amic meu i que m’estimàveu !... 

Prou En Rovira s’escarrassava a dir-li totes 
aquelles coses que són de protocol en casos sem¬ 
blants quan es tracta de convèncer els que es 
troben en aquell cas. Però com que la indignació 
de l'Iglésies era sincera, no hi havia manera de 
convèncer-lo. 

Únicament es va decantar en dir-li En Rovira 
que havia* d’anar a l’Ajuntament perquè ell i 
ningú més que ell, era l’indicat per a treballar 
en favor dels humils i els desvalguts. 

I així ho féu. La seva tasca a l’Ajuntament és 
recordada per tothom com un exemple d’honra¬ 
desa, d'austeritat i d'amor als desvalguts. 

• * • 

Ignasi Iglésies ha clos els ulls sense poder 
arribar a veure acomplert el seu somni daurat de 
la seva vida. Sense fills, potser aquest mateix dol 
va avivar-li una apassionada tendresa per la quit- 





Maig de 1909.— La tribuna oficial de l'homenatge a Guimerà: L'iglésies, a la dreta de 

l'homenatjat. 


xalla. S’hi sentia en el seu món. 1 ells per la 
seva banda es sentien bé en la seva paternitat 
exquisida. Digueu als petits de Vallvidrera qui 
ha clos els ulls, i potser us diran com els infants 
londinencs en conèixer la mort de Dickens : £ Es 
que es morirà també eU vell Nadal? 

L’home que inicià els seus grans èxits amb 
una obra que advocava per la bona vellesa, i 
ambicionava de cloure amb una obrt, festa dels 
infants. Ho desitjava talment que no s’estava de 
dir més d’una vegada : 

«Deixeu-me veure ballar només una vegada la 
meva «Baldufa d’or», i enterreu-m’hi a dins, a 
correcuita...» 

El seu poble, però, l’ha colgat en una tomba 
menys fràgil, on les cendres són vives. 


En estrenar-se «Els vells», un enginyer de la 


Companyia ferroviària del Nord va convidar e! 
pare de l’Iglésies a assistir a l'estrena. El seu 
pare, aleshores, no veia amb bons ulls la carrera 
que havia emprès el seu fill. Tant, que aquest 
no havia gosat donar-li butaca per a assistir-hi. 

Per a entrar hagueren de comprar butaques 
als revenedors. Ja havien començat el primer 
acte. En caure el teló, a l'acabament del tercer 
acte, l'home, empès pel seu amic, entrà a l’esce¬ 
nari. L'Enric Borràs l'acollí amb cordialitat, amb 
efusió. Va ded:car-li retrats i li posà als núvo!9 
la vàlua del seu fill... 

En arribar a casa, veié clar que el seu noi era 
alguna cosa més que el que en deien al volt de 
la taula de «Can Tacon». Va esperar-lo i va 
dir-li : 

—Fill meu, fes el teu camí, que es veu que 
és aquest de fer drames. Mentre a casa hi hagi 
un bocí de pa, ens el partirem, fill meu. 


Dades biogràfiques de l’iglésies 


INFANTESA I JOVENTUT.—L'IGLESïES, PETIT COMEDIANT.—A LLEIDA.— 
LA PRIMERA ESTRENA.—EL GRAN DRAMATURG TRIOMFA... PERO ES 
DISCUTIT PELS CRÍTICS.—L'EXIT ESCLATANT D’«ELS VELLS».—SEGUEI¬ 
XEN ELS EXITS.— «LA BALDUFA D'OR».—LA POPULARITAT I EL GENI — 

TRADUCCIONS 


Ignasi Iglesias va néixer l'any 1871, a Sant 
Andreu. El seu pare era cap d’un dipòsit de mà¬ 
quines de la Companyia del Nord. 

Ja ert la seva infantesa va manifestar la seva 
gran il·lusió pel teatre. Amb els seus amiguets 
de veïnat i companys de Col·legi organitzaven •·m- 
portants representacions teatrals, en les quals 


l’iglésies feia de primer actor i director. De ve¬ 
gades les representacions acabaven malament per¬ 
què els seus pares tornaven a casa més aviat 
del que havia suposat el director de la Compa¬ 
nyia i en trobar-se amb un escenari improvisat 
a l’alcova i tot el pis damunt davall, calia tocar 
el xiulet d’alarma. 













Ignasi Iglésies començà el batxillerat a Barce¬ 
lona, però l’acabà a Lleida, per haver estat tras¬ 
lladat el seu pare a la ciutat del Segre amb el 
mateix càrrec que tenia a Sant Andreu. Tot es¬ 
tudiant els darrers anys de batxiller, ja va co¬ 
mençar d’escriure per al teatre. En una societat 
escolar de Lleida va estrenar la seva primera 
obra dramàtica : «La força de l’orgull», en la 
qual ell actuà de protagonista. 

De tornada a Sant Andreu, es plantejà el pro¬ 
blema de fer-li seguir una carrera. Els seus pa¬ 
res volien que fos enginyer, però ell demanà 
insistentment que li deixessin estudiar pintura. 
Contra el gust dels seus pares, entrà a Llotja, 
i al cap d'un quant temps, veient com li seria 
difícil de triomfar en les arts plàstiques, repren¬ 
gué les seves tasques de la literatura teatral. 

Com els començaments de tots els grans ho¬ 
mes, els primers temps d’Ignasi Iglésies foren 
molt difícils. Li costava molt de trobar empresari. 
Les seves obres eren considerades massa atrevi¬ 
des o innovadores i els directors d’empresa no 
volien exposar-se a un fracàs econòmic. 

Les seves primeres obres teatrals daten d’abans 
de complir, el poeta, els vint-i-cinc anys. Són 
aquestes: «L’escorçó», drama en tres actes ; 
«Els conscients», drama també en tres actes, i 
«Fructidor», drama en quatre actes. Serviren 
aquestes produccions per revelar el seu geni dra¬ 
màtic, i en «Fructidor», especialment, hom ve>é 
un intent d’aportació al teatre català de 1 indi¬ 
vidualisme d’Ibsen. Després, amb* «Foc-follet», 
quatre actes, i especialment amb La resclosa», 
tres actes, combaté la moral tradicional, i féu 
triomfar en l’escena les passions humanes. Aviat 
els joves consideraren l’Iglésies com a capdavan¬ 
ter de l’escola naturalista-individual’sta. Alesho¬ 
res, del 1895 al 1900 era de la colla de «L’Avenç» 
i donà a la impremta el seu primer i únic llibre 
de poesies, que duu per nom «Ofrenes», moltes 
de les quals ja hav'en estat publicades a les re¬ 
vistes «L’Avenç» i «Catalònia». 

Els crítics el discutien força, sense decidir-se 
a acceptar la seva ideologia i el seu realisme, 
fins aleshores desconegut en el teatre català, 
bé no li negaven mai els elogis pel seu art i per 
la seva mestria com a dramaturg. «La mare eter¬ 
na» (tres actes), «El cor del poble» (tres actesï, 
el reconciliaren amb els crít ! cs, fins que amb 
«Els vells» (tres actes), una de les obres mes¬ 
tres del nostre teatre, aconseguí un dels més 
sorollosos triomfs i deixà convençut els més exi¬ 
gents. «Els vells», drama purament social, es 
representà per primera vegada el 6 de febrer de 
1903. «L’Enric Borràs, que dirig ; a l’obra, s’en¬ 
carregà del primer paper i en féu una crearó 
amb un èxit formidable. Un altre dels seus dra¬ 
mes socials de gran empenta és «Les garces», 
també en tres actes, que fou estrenat dos anys 
més tard, el 25 de novembre de 1905, i aconse¬ 
guí un èxit, també defin'tiu, Jaume Borràs, que 
en fou el creador. En aquests dos darrers drames, 
l’Iglésies planteia no, com abans, conflictes in¬ 


dividuals, sinó drames socials, avançant-se així 
al que més tard intentaren reailtzar a França, 
Juli Romains i Carles Vildrac, amb la seva teo¬ 
ria de l’art «unanimista». Entre «Els vells» i 
«Les garces», estrenà una comèdia de costums, 
«Girassol», i diferents assaigs en un acte, entre 
els quals sobresurt «Joventut», magnífic quadro, 
que no és altra cosa que el primer acte del dra¬ 
ma en tres «Els primers freds», que fou tan du¬ 
rament tractat per la crítica que l’Iglésies no es 
decidí a imprimir-lo ni a permetre’n cap més *.e- 
presentació. 

«Els vells» i «Les garces», traduïdes a l’espa¬ 
nyol, han estat representades triomfalment a Mj- 
drid i a l’Amèrica del Sud per l’Enric Borràs. 
També s’han representat a París. La primera tra¬ 
duïda per Pere Rameil i Frederic Gaisset, ho *ou 
al teatre «L’Oeuvre», el 8 de desembre de 1908, 
i la segona, traduïda per Jordi Billotte, al «Nou- 
veau Théatre d’Art», el 20 de març de 19U. 
El teatre social de 1 ’lglésies ha assolit amb aques¬ 
tes dues obres el seu màxim esplendor. Un nou 
assaig en tres actes «En Joan dels Miracles», '& 
obtingué l’èxit de les dues obres esmentades. 
«La barca nova» (tres actes), estrenat el maig 
de 1907, mantingué el crèdit de l’autor, però ia 
seva obra en quatre actes, també de caràcter 
social, «L’home de palla», no fou tan afortunada. 
En canvi, amb els quadros de costums i amb ies 
comèdies, per l’estil de «L’alegria del sol» (un 
acte) i <(La noia maca» (tres actes) estrenada el 
1910, obtingué nous èxits. «Foc nou» (tres actes) 
s’aparta de l’ambient popular, i fou un dels altres 
èxits sorollosos de l’Iglésies. Fou traduïda a l’es¬ 
panyol per Eduard Marquina, amb el títol de «Vi¬ 
da nueva», i la crítica de Madrid l’elogià sense 
reserves. Un altre aspecte del seu teatre són els 
seus poemes dramàtics com ((Flors de cingle» 
(tres actes) i la tragèdia «Els emigrants», també 
en tres actes. Aquesta darrera fou representada 
a Terrassa el 24 de juny de 1916, a l’aire lliure, 
i l’Iglésies s’encarregà de la interpretació del oa- 
per prncipal. Seguiren un nou drama de caràc¬ 
ter psicològic ((L'encís de la glòria» i diverses 
comèdies de costums populars i d’aires satírics : 
«La senvora Marieta», «La nostra parla» í «La 
fal·lera de l’amor», aquesta darrera estrena la 
l’any 1920. Té també «La baldufa d’or», poema 
dramàtic en vers, de teatre d’infants, en el qual 
el mestre Balcells ha posat il·lustracions musi¬ 
cals. Aquesta obra no representada encara ner 
dificultats d’empresa. Darrerament estrenà «La 
llar apagada», creació de l’Enric Borràs, el qual 
l’ha representat també en espanyol a la nostra 
ciutat. 

Després de Pitarra i Guimerà, ha estat dels 
primers dramaturgs catalans. La seva popularitat 
l’arrossegà un temps a la política. Va ésser eleg't 
per sufragi popular conseller municipal de Bar¬ 
celona, càrrec que exercí amb gran competència. 
Com a orador polític es distingí per la claredat i 
la fogositat. A més de les esmentades, cal asse¬ 
nyalar les obres següents : «Lladres», («La reina 



Una fotografia interessant:—Ignasi kglésies desp rés del banquet ofert a mestre Vilumara, acom¬ 
panyant Ramon Cases, Clarasó, Russinyol, Antoni López, Enric Morera, Galwey, Salvador Alarmo. 


« Picarol », Alexandre Cardunets, Víctor Mora, 

(De la revista 

del cor», «La formiga», «Flor tardana», «La festa 
dels ocells», «La colla d’En Pep Mata», «Cen¬ 
dres d’amor», «Cor endins», i «Perdigons de 
plata», totes en un acte. «La mare eterna» fou 
traduïda a l’espanyol per Josep Jerique i Rafel 
Roca ; Francesc Jurado de la Parra, traduí «Els 


Francesc Madrid, César Bulbena i d’altres. 
«Mediterràneo»). 

vells» i «Joventut» ; la de «Les garces» és degu¬ 
da a Antoni Palomero. A l’italià Carles Borelli 
traduí «Lladres», i Lluís Motta, «La mare eterna» 
I les empreses de Novetats i Romea, tenien 
anunciades per aquesta temporada noves obres 
de l’insigne dramaturg. 


LA MALALTIA I LA MORT 

TRES DIES D’ANGOIXA.—EL CURS DE LA MALALTIA. — AGREUJAMENT. — 
CONDOLENÇA POPULAR.—ELS AMICS. — L’AGONIA. — TRASPAS—IMPRES¬ 
SIÓ A BARCELONA.—MES DE 5Ó.000 PERSONES DESFILEN DAVANT DEL 
CADAVER.—EL DOL DE* CATALUNYA 


La notícia que Ignasi Iglésies havia sofert una 
hemorràgia cerebral la matinada del diumenge, 
dia 7, ^a començar a córrer desseguida. Com 
que tothom sabia que feia un any i mig l’estat 
de salut de l’iHustre dramaturg era força delicat, 
molts, els primers en rebre la nova, van creure 
que era una recaiguda, com altres que havia 
tingut rescentment. Dissortadament, la cosa ca 
molt més greu del que tothom creia. 

Ignasi Iglésies encara estava aquests dies a 
Vallv'drera, on acostumava, de molts anys, a 
passar l’estiu. Dissabte, desitjós d’assistir a l’es¬ 


trena d’«Els fills», de Millàs Raurell, va baixar 
a Barcelona acompanyat de la seva esposa. AI 
matí va parlar encara per telèfon amb els seus 
amics, sense que res fes pressentir el perill que 
l’amenaçava. Va passar tot el dia bé, però a !a 
caiguda de la tarda començà de queixar-se d’una 
forta migranya, fins al punt que es va veure 
obligat a ficar-se aí llit, fent avisar els seus amics 
que li era impossible d’acudir al teatre Romea, 
tal com tenia projectat. 

Com que la migranya era una cosa gairebé 







Ignasi Iglésies en el seu llit de mort. 

crònica en ell, la família no es va alarmar de 
moment. Però en voler Iglésies, a les tres de la 
matinada, alçar-se del llit, va caure a terra sense 
coneixement. 

Cridat urgentment el doctor Armangué, aquest 
tractà de fer-lo reaccionar, sense aconseguir-ho, 
malgrat els seus esforços. Ignasi Iglésies no par¬ 
lava, no hi veia, no hi sentia. Tot el costat es¬ 
querre li quedà completament paralitzat. De bou 
matí es presentà el metge de la casa, doctor Es- 
pinassa, el qual confirmà que es tractava duna 
hemorràgia cerebral. 

Més tard hi acudí al domicili de l’il·lustre ma¬ 
lalt, ultra tots els seus familiars, alguns amics 
íntims, entre ells el doctor Leandre Cervera, 
gran amic del malalt, que en veure’l no pogué 
fer altra cosa que ratificar-se en l’opinió % dels 
seus companys. 

Iglésies passà tot el diumenge en igual esta f , 
sense que es presentés cap símptoma que pogués 
donar lloc a l’esperança. A les vuit de la nit els 
doctors Espinassa i Cervera li practicaren una 
sagnia i li tragueren gairebé un litre de sang. 

Durant tota la nit, que passà en el mateix estat 
de les hores anteriors, no es vegé que s’hagucs 
produït cap millora. El malalt restava en el ma¬ 
teix estat estacionari. Al matí, però, sembla que 
hi havia quelcom més de sensibilitat, sense que 
pogués dirse que era cap millorament. 

A la porta de la casa es posaren plecs per a 


signar, els quals es cobriren ràpidament de sig¬ 
natures a mesura que s’anava coneixent la dolo¬ 
rosa nova. 

A mesura que passaven les hores augmentava 
la inquietud dels familiars i amics que voltaven 
el malalt. Davant del seu greu estat, els facuha- 
tius que l’assistien decidiren de celebrar una 
consulta, per tal de canviar impressions i estu¬ 
diar el curs de la malaltia. 

Heu-vos ací el text de la nota facultativa : 

Reunits en consulta a les tres de la tarda d’avui, 
8 d’octubre, els doctors que assisteixen Ignasi 
Iglésies, han redactat el següent dictamen : 

«Ignasi Iglésies segueix empitjorant. Es de té¬ 
mer un falal desenllaç. 

Doctors Espinassa, Cervera i Armangué.» 


AGREUJAMENT 

Després de la darrera consulta celebrada el 
dilluns a la tarda, l’estat de Fil·lustre dramaturg 
s’agreujà ostensiblement. L’estat nerviós, que, 
a jutjar pels moviments de la mà dreta, el domi¬ 
nava, anà desapareixent, per a deixar pas a itn 
estat de profunda postració. Fins a les dotze de 
la nit seguí d’aquesta manera. En arribar a la 
mitja nit, gairebé restà immòbil. 

En aquesta hora es presentà un període esta¬ 
cionari que durà, aproximadament, fins a les tres 






de la matinada. Semblava que la malaltia havia 
aturat el seu curs, vençuda, potser, per les met- 
gies que hom li proporciona contínuament. Per 
un instant, ©ls que el voltaven cobraren una mica 
d’esperança. Ben aviat, però, hagueren de desen¬ 
ganyar-se. Cap a dos quarts de quatre tornà a 
agreujar-se, d’una manera alarmant, i des d’ales¬ 
hores l’estat de gravetat del malalt anà ascendint 
gradualment, sense interrupcions. 

A les dotze del migdia del dimarts ens assa¬ 
bentàrem d’altres detalls. L’Ignasi Iglésies es pre¬ 
sentava profundament abatut. Perdia forces visi¬ 
blement i cada vegada aren menys les seves re¬ 
sistències. Estava totalment immobilitzat i sola¬ 
ment un lleu panteix li donava aparences d© vida. 
Tothom veia prou bé que l’existència del gran 
home s’acabava per moments. Els metges, en !a 
darrera entrevista, confirmaren els presagis. No 
hi havia res a fer per a salvar l’existència de 
l’Ignasi Iglésies ! 

SENTIMENT DE CONDOL 

Mentrestant, anava constatant-se l’interès i el 
sentiment unànime de condol qu© desvetllava !a 
sobtada notícia d© la gravetat de l’Ignasi Iglésies. 

A la porta de casa seva, un nucli de persona¬ 
litats signaven les llistes que hi havia damunt 
d’una tauleta. El pis estava materialment ple de 
persones que havien acudit a interressar-se per 
l’estat del malat. En tots els rostres es desco¬ 
bria un rictus de tristesa i d© pena. Mai no obli¬ 
darem la impressió que ens ha produït aquell 
piset amable, on, tot i ésser ple de gent, r.o 
s’oia la remor de les converses apagades, ni cl 
petjar dels que entraven i sortien de la casa. 

ELS AMICS ÍNTIMS DEL POETA 

Ni un sol instant es separà del costat del ma¬ 
lalt, ©1 seu íntim amic senyor Vilaró. Constant¬ 
ment hi havien també a la casa del poeta els lite¬ 
rats i artistes senyors Ambrosi Carrión, Ribera- 
Rovira, Francesc Madrid, Navarro Costabella, 
Poal Aregall, Enric Lluelles, Joaquim Vinyes, Al¬ 
fons Nadal, Enric Morera, Carreras, Rigol, Rica:t 
Nolla, germans Cerceneda, Sunol, Rocarol i 
molts d’altres que ara no recordem. 

' L’AGONIA 

A les tres de la tarda del dimarts, els doctors 
Cervera, Armangué i Espinassa es reuniren no¬ 
vament en consulta. Els dits facultatius donaren 
a les tres quaranta el següent dictamen : 

«Ignasi Iglésies ha entrat en el període agònic». 

A mitja tarda començà a acudir a casa de l’Iglé- 
sies un públic tan nombrós que era materialment 
impossible poder donar una sola passa, i després 
de les cinc les principals personalitats del nostre 
món literari i artístic són congregades a l’entorn 
del llit del moribund. 

Tothom preveu, d’un moment a l’altre, el desen- 
llàs irremeiable. 


IGNASI IGLESIES, ES MORT! 

El que tant era temut succeí. Les nostres lle¬ 
tres han perdut un dels seus homes més il·lus¬ 
tres ; el nostre poble ha perdut un dels homes 
que més l’estimaven. La batalla ha estat llarga, 
terrible. La ciència ha posat a contribució tots 
els recursos. Tot ha estat inútil. Ignasi Iglésies 
lliurà l’nnima a Déu, a tres quarts de vuit del 
vespre del dimarts, dia 9 d’octubre de 1928. No 
és pas sense llàgrimes als ulls que escrivim 
aquestes notes. 

Cap a les set de la tarda era gairebé impossi¬ 
ble bellugar-se en el domicili d© l’Iglésies, tan 
nombrosos eren els amics de l’il·lustre dramaturg 
que havien acudit desitjosos de recollir el seu 
darrer bleix. 

A l’escala tampoc no era possible donar una 
passa. La gentada era aturada a la porta del pis. 

Baix a l’entrada de l’escala, la filera dels qui 
omplien els plecs amb les signatures llurs, era 
interminable. Hom hi veia persones de posició, 
obrers, noies, jovenets, criatures, tots amb la 
mirada plena d’angúnia. 

Al carrer, la gentada que s’agombolava davant 
el domicili de l’Ignasi Iglésies, era imponent. 

En aquella hora, sense que ningú ho pogués 
evitar, les noticies eren contradictòries. Ara ia 
gent s’estremia sota la impressió del total desen¬ 
llaç, ara els cors esperaven encara. 

Mentre tant, però, a la cambra del malalt il·lus¬ 
tre es desenrotllava una dolorosíssima escena. 
Ignasi Iglésies, aquell home bo per excel·lència, 
finava. La respiració s’afeblia lentament, poc a 
poc l’abís del’eternitat s’interposava entre ell i 
els qui el voltaven amb mirada cada vegada més 
angoixosa. Familiars i amics íntims semblava que 
volien trametre-li la seva força. 

De sobte, però, davant l’expectació dolorosa 
dels qui feia hores i hores que esperaven, la 
porta de la cambra del malalt s’obrí. Aparegué 
el doctor Cervera, qui, amb veu profundament 
emocionada, va dir : «Amics, l’Ignasi Iglésies ha 
mort!» 

Eren tres quarts de vuit del vespre. 

La família del difunt prengué l’acord de lliu¬ 
rar el cadàver als amics. A dos quarts de nou de 
la nit, la vídua i el senyor Vilaró celebraren una 
llarga i penosa conferència. En Vilaró aconseguí 
arrensar la inconsolable senyora del costat del 
cadnver, i convenceren els familiars que puges¬ 
sin al pis del doctor Vinyes. 

LA CAPELLA ARDENT.—EL DOL POPULAR. 

IMPRESSIÓ A BARCELONA 

Passarem per alt les escenes de dolor que ^s 
desenrotllaren. El cadàver de l’Ignasi Iglésies fou 
confiat a les mans piadoses i fidels dels seus 
amics Vilaró, Rocarol, Carrión, Enric Lluelles i 
germans Sarsanedes. Ells l’amortallaren amb e 1 
símbol del seu amor més alt. 

Seguidament, la cambra mortuòria fou trans¬ 
formada en capella ardent. 

Qui portà la nova al carrer? Es difícil de dir. 
Diuen que les paraules del doctor Leandre Cer¬ 
vera havien tingut un ressò insospitat. 

Un silenci glacial aclaparà tots els qui espe¬ 
raven saber noves, estacionats a la vorera del 
Passeig de Sant Joan, i de boca en boca corria 
l’exclamació amarada de llàgrimes: «L’Iglésies 
ha mort! L’Iglésies ha mort!» 

La trista notícia no tardà a ésser coneguda als 
quatre caps de Barcelona, causant una forta im¬ 
pressió. 

Eren quarts d’una de la nit, i el poble, el que 


reconeix per autèntic fill seu a l’il·lustre finat, no 
es movia de davant la casa mortuòria. Es impos¬ 
sible de recollir tots els comentaris. Amb iot, 
podem dir que ells són l’homenatge més gran 
i més sincer que es pugui tributar. 

Comissions d’obrers vinguts de Sant Andreu i 
d’altres indrets de Barcelona no es decidien d’a¬ 
bandonar aquell lloc on era guardat el cos inani¬ 
mat del qui cons r deraven guiador espiritual. 

En aquesta trista nit els actors dels teatres Ro- 
mea i Novetats sortiren a treballar amb corbates 
de dol, i per la seva banda ambdues empreses 
acordaren suspendre les funcions de tarda i nit 
el dia de l’enterrament. 

Una colla d’amics literats i artistes i alguns 
obrers s’oferiren desseguida per a portar el taut. 

MES DE 50.000 PERSONES DESFILEN DA¬ 
VANT DEL CADAVER 
Durant tot el dimecres i el matí del dijous, es 
reberen centenars de telegrames de tota la Penín¬ 
sula i fins d’Amèrica. Ensems, es produia la des¬ 
filada de la multitut davant del cadàver del poeta. 
El públic, després de fer cua, pujava ordenada¬ 
ment d’un a un, i així durant un dia i mig, sense 
parar. 


Es calcula en més de 50.000 el nombre de per¬ 
sones que anaren a retre el darrer tribut a Pn- 
signe dramaturg. 

Les flors envoltaven el llit mortuori. El cadà¬ 
ver de l’Ignasi Iglésies tenia les mans creuades 
damunt el pit. El seu rostre transfigurat per la 
mort, apareixia d’una gran serenitat, els llavis 
entreoberts, com en un somriure, els ulls closos 
en somni etern, la barba apostòlica aclofada ni 
pit. 

Quatre ciris il·luminaven el cos del gran mort, 
una mica més pàl·lid que mai. 


LA DARRERA OFRENA D’APEL-LES 
MESTRES 

No mancà cap dels nostres artistes, literats i 
intel·lectuals de tota mena, a veure per darrera 
vegada el cos inanimat de lTgiésies. El venera¬ 
ble poeta i gran amic d’aquest, Apel·les Mestres, 
hi acudí també. La seva presència produí fonda 
emoció entre els familiars i amics del difunt i 
molta més encara quan, amb la mà trèmola i els 
ulls humits, feu ofrena d’un ram de llorer—del 
llorer de casa seva, cuidat per les seves matei¬ 
xes mans—perquè acompanyés el cadàver de 
Tlglésies a la tomba. 

El ram de llorer, tribut i record del seu amic, 
fou col·locat entre els dits del gran poeta, lassos 
pel fred de la mort. 

LA PREMSA 

Tota la Premsa de Catalunya ha dedicat a !a 
memòria del gran home que acaba de deixar-nos, 
sentides manifestacions de condolença. Els diaris 
de Madrid s’hi han sumat també. Alguns diaris 
estrangers es fan ressò així mateix de tan dolo¬ 
rosa pèrdua. 

Joaquim Pellicena escrivia a «La Veu de Ca- 
tayunya» : 

«El seu record s’enllaçarà amorosívolament amb 
el record de Guimerà. La seva imatge apostòlica 
quedarà fixada en la consciència popular. I, en¬ 
trat en la història, entrarà també en la llegenda, 
inspiradora de rondalles. La seva vida i la seva 
obra no seran objecte de revisions analítiques, 
sinó de visions sintètiques. Home representa'iu 
d’un estament, d’una ciutat, d’una època, el seu 
nom evocarà sempre i per damunt de totes les 
anècdotes, aquell conjunt pairal que honora la 
seva fidelitat exemplar a l’essència materna.» 
«La Publicitat» comentava : 

«Amb lTgiésies, Catalunya perd un dels seus 
fills més eminents, un dels seus homes més ií- 
picament racials ; un poeta que amb el seu entu¬ 
siasme, amb la seva generositat, havia sabut apo¬ 
derar-se del cor de les multituds i havia congriat 
l’emoció al voltant de la seva obra i de la seva 
persona. La notícia de la seva mort alçarà un 
clam de dolor per tot Catalunya, la pèrdua d’a¬ 
quest home, que totjust havia tombat la carena 
més alta de la vida, repercutirà en el pit de dues 
generacions que l’han escoltat, l’han aplaudit i 
han plorat amb les seves figures senzilles i do¬ 
loroses.» 

A «La Nau», deia Rovira i Virgili : 

«Quan, aquest matí, hem volgut fer la recons¬ 
trucció espiritual d’ignasi Iglésies, tal com nos¬ 
altres el veiem, una característica cabdal ens ha 
donat la clau per a comprendre la seva psicolo¬ 
gia. Hem recordat les converses amb ell, com si 
acabéssim de tenir-les ; i se’ns han fet gairebé 
sonores, novament, les paraules amb quq ell con¬ 
cretava les seves relacions amb altres persones. 
Deia : «Aquest amic m’estima molt.» O bé : «Jo 
me l’estimo molt aquest amic.» 1 quan es planyia 
d’allò que ell creia hostilitat o indiferència, deia 


amb una veu apagada : «Aquest home no m’es¬ 
tima gens». O bé : «En aquella casa no m’es¬ 
timen...» 

Tal era el seu criteri suprem. La llei de l’amor 
era la llei de la seva vida. Ell no es preocupava 
molt de l’admiració que li poguessin tenir. Desit¬ 
java, més que ésser admirat, ésser estimat. 1 
quan notava desafecte o animadversió, en sofria 
profundament. La ferida més cruel que un home 
podia fer a lTgiésies, era la de deixar-li veure 
una d’aquestes enemistats estúpides que sovint, 
sense cap motiu digne, esclaten en els cors mes¬ 
quins.» 

També de «La Nau», amb la firma d’Ambrosi 
Carrión : 

«Igléi'es estava tan identificat amb la vida, amb 
l’esperit del nostre poble, que més que ésse*\ 
com tants altres artistes, un reflex estilitzat d’a¬ 
quests elements, n’era els mateixos fets paraula 
i acció. Ell, més que sentir-se fill de totes aques¬ 
tes coses que formen la nostra personalitat se’n 
sentia pare. Però la seva paternitat era tan hu¬ 
mil, tan mística que es meravellava de les gràcies 
dels fills i sentia la pruïja d’esdevenir petit per 
imitar-les. I d’ací aquest caràcter franciscà de 
Ics seves obres, aquest gest que el feia inclimr 
cap a la terra com per abraçar tot allò que es 
troba més prop d’ella, aquell envermellir de noi 
en les seves galtes, en el dol i l’alegria, aquell 
amor pels vells, pels infants, per tots aquells que 
pateixen fam i set de justícia, per tots aquells que 
són més prop de Déu, perquè senten, més que 
ningú, el pes de la seva mà.» 

I d’Enric Lluelles, en el mateix periòdic : 
«Poeta de l’amor, cantaire de la pietat, la grà¬ 
cia del teu cor ha fruitat en el cor del poble. Tu 
has estat el més fort dels homes perquè no has 
deixat mai la senzillesa dels infants... Per això, 
el poble amorós, amb el pit encongit i els ulls 
amarats de llàgrimes, ferit pel teu traspàs, però 
insuflat de la teva bonesa, mormola en veure 
passar el teu cadàver: 

Pare nostre que estau en lo cel... !» 

De «Comoedia», de París : 

«La literatura catalana, d’una riquesa insospita¬ 
da, és coneguda solament per aquells iniciats ?n 
la seva història i en el seu idioma, i ha sofert una 
pèrdua cruel en la persona d’aquest escriptor, no¬ 
ble i valent, al qual els seus companys tenien com 
un dels mestres del pensament modern. 

Els drames d’ignasi Iglésies considerats com 
obres mestres són «Els vells» i «Les garces», tra¬ 
duïts al francès i representats a París abans de 
la guerra per les companyies del Teatre de l’Oeu- 
vre i del «Nouvcau Theatre d’Art». 


S’ha volgut veure en «La llar apagada» una 
mena d’autobiografia escènica. L’assumpte sembla 
en efecte ésser pres de la vida mateixa d’una fa¬ 
mília... 

Al moment en què Catalunya perd un dels seus 
fills més estimats, el «poeta dels humils», bé es 
podria muntar a París «La llar apagada». 




L’ENTERRAMENT 


DAVANT DE LA CASA MORTUORIA.—GENERACIÓ IMPOSANT—L’OFRE¬ 
NA D’UNA NUVIA.—ELS QUI PORTAREN EL FERETRE.—EL SEGUICI.— 
A SANT ANDREU.—MANIFESTACIÓ MAI VISTA—AL CEMENTIRI—LES 
PARAULES EMOCIONANTS DE PERE COROMINES. 


Sense convocatòria, sense anuncis ni cride?, 
àdhuc sense un itinerari conegut, la mort del 
mestre havia convocat el poble davant de la casa 
•mortuòria. Com per una mena d’influència mis¬ 
teriosa semblava que el poble s’hagués endevinat 
els llocs per on havia de passar la comitiva, i 
d’hores l’esperava. Ja a la una del migdia, a !a 


dit que es volia anar a algun lloc en so de gue¬ 
rra contra la mort cruel i contra altres coses. 

Instintivament la gent s’atança ; altre cop el 
passadís és invait, i calen gran esforços dels que 
hi son a tocar per resistir l’empenta deis que cl 
volen veure. 

Gran moviment ; senyores amb rams, un ram 

Al Passeig de Sant Joan, davant de la casa mortuòria.—Comença la desfilada . 


sortida dels despatxos, el públic, més que a llurs 
cases, es dirigia en massa al Passeig de Sant Joan. 

Fins a l’hora de l’enterament els tramvies arri¬ 
baven atapeits. I un cop aturats, si anaven plens 
més s’omplien, encara ; la gent s’amuntegava com 
un eixam d’abelles als estreps, i s’enfilava als 
sostres. 

Els magatzems de banda i banda de la porta 
servien de dipòsit de les corones—més de dues 
centes—imposibles d’enquibir en cap pis ; els ur¬ 
bans es veien impotents per mantenir un passa¬ 
dís davant la porta. 

Perquè ningú no hauria dit que es tractés d’un 
enterrament. Més que no pas l’abatiment per ’a 
pèrdua hi havia el daler de manifestar-se ; hauríeu 


blanc voltat de glasses blanques, un ram de núvia, 
espereu. 

Al matí hi havia hagut un casament, i la núvia 
havia fet ofrena del seu ram a l’il·lustre mort. 

Amb una petita rotllana de cartolina al trau, 
entren i surten els amics que portaran, rellevant- 
se, el fèretre cobert de flors. Són vuitanta, í s’han 
organitzat en deu equips de vuit. Entre els que 
els constituïen recordem els senyors Madrid, 
Sunyol Sarsaneda, Carrión, Lluelles, Vilaró, Vi¬ 
nyes, Rocarol, Muntaner (D.), Ballester, Millàs- 
Raurell, Font, Capdevila (L.), Puig i Ferreter, 
Poal Aragall, Nadal, Op'sso, Gambús, Regàs, 
Samsó, Roure (Alfons), Fernàndez (Anselm), Ber¬ 
tran i Pijoan. 

El seguici, pel carrer d'Aragó, es dirigeix a Vesglésia. 


Surt el fèretre, un sever cofre de roure, i el 
clergat de la Concepció canta l’absolta. S’orga¬ 
nitza la comitiva ; la necessitat de major espai 
produeix remolins. Ningú no sap cap on és por¬ 
tat, l’oscil·lació s’acenrua, perdeu de vista el lloc 
on volíeu anar, us desapareix la comitiva, i aca¬ 
beu per no saber ben bé on aneu, ni on heu 
d’anar. El mateix moviment de la multitud us hi 
porta. 

El seguici s’ha format, i, poc a poc, bastant 
barrejat, va seguint la ruta. 

Obren la marxa vuit guàrdies urbans, als quals 
segueixen quatre guàrdies de seguretat de cava¬ 
lleria, dos guàrdies urbans, també muntats, de 
mitja gala ; una nombrosa secció de nens asilats 
de Sant Joan de Déu, el clergat parroquial, el 
fèretre, portat per Francesc Madrid, Josep Sunyol, 
Sarsaneda, Carrión, Vinyes, Lluelles, Ricard • 
Vilaró ; les presidències seguien tot seguit. Eren 
dues : la de la família i la dels amics. La prime¬ 
ra, presidida pel senyor Garriga Palau, en re¬ 
presentació de l’alcalde, estava formada per mos¬ 
sèn Baldelló; el germà del difunt, Josep Iglé- 
sies; el seu oncle, Josep Puig Pujades, i els 
seus parents Guillem, Pere, Joaquim i Felip Vi¬ 
nyes. 

La presidència dels amics, precedida per dos 
porters de l’Ateneu Barcelonès, era presidida pel 
president del nostre primer centre cultural, Pere 
Coromines, acompanyat dels senyors Vilaró, Car¬ 
rión, Massó Torrents, Antoni López, Guanya- 


vents, Senobre, Sarsanedas i moltíssims d’altres. 

Aviat, però, el fervor popular vencè la volun¬ 
tat i el seny ordenador del senyor Ribé, mestre 
de cerimònies de l’Ajuntament i l’ordenació s’al¬ 
terà : davant del fèretre, el poble ; davant de les 
presidències, el poble, i entre dues enormes va¬ 
lies de poblle, atapeïdes, ininterrompudes amb 
tramvies i autòmnibus i automòbils al mig i fo¬ 
tògrafs a les vores, amb els balcons abarrotats, 
una multitud immensa acompanyava el fèretre, 
i en els confins, a perdre’s de vista, els copaltes 
dels cotxers, el virolament de les corones, dis¬ 
tribuïdes en onze cotxes, apareixien en mig de 
l’oscil·lació dels caps en moviment. 

Des de la casa mortuòria, pel Passeig de Sant 
Joan y el carrer d’Aragó (totes les botigues tan¬ 
cades), on la comitiva s’hagué de dividir en dues, 
arriba el fèretre en tres quarts d’hora (havia 
sortit l’enterrament a les tres, i eren tres quars 
de quatre) a l’església de la Concepció, on foren 
cantades les absoltes. 

Seguí la comitiva pel carrer de Llúria, fins arri¬ 
bar a l’encreuament amb el carrer de les Corts 
Catalanes. 

Davant del xamfrà que es troba baixant a mà 
dreta s’acomiadà del dol. El fèretre fou col·locat 
davant de la vorera ; darrera s’hi situaren les pre¬ 
sidències i amics. Ja en el carrer de les Corts, 
el cotxe mortuori esperava ; guàrdies municipals 
muntats limitaven la zona. 

I comença la desfilada, primer lenta, clara, in- 




óividual, diríem ; després, cada cop més com¬ 
pacta, homes, dones amb criatures, de tots els 
estaments, els intel·lectuals barrejats amb els 
obrers i els funcionaris, rics i pobres tots junts, 

, sense ordre de preferències, tot poble, en una 
corrua immensa, inacabable ; balcons plens, por¬ 
tes tancades. Tothom s’inclina en passar davant 
del fèretre ; un infant presenta un altre ram d** 
núvia. Apel·les Mestres és al costat del taüt. 

A la porta de la casa davant de la qual el dol 
s'acomiada apareix Santiago Rossinyol ; s’ha atan¬ 
sat al fèretre i ha fet un gest d’adéu. Totes les 
mirades es fiten en ell. Hi ha una muda aclama¬ 
ció en tots els ulls. 

Es impossible d'imaginar l’inacabable corren- 
tia. Dir números, seria cosa aventuradïssima. 
Quan les multituds arriben a aquestes proporcions 
—caps i més caps i amunt i avall que no en veieu 
la fi, és impossible de comptar : és tot un poble*; 
és el poble, i el poble és innombrable. 

Un cop acabada l'anterior desfilada que va du¬ 
rar una hora, rellotge en mà, van passar els tretze 
landós que portaven les corones. 


Davant el Ritz era materialment impossibie 
donar un pas. La multitud s’atapeïa per veure 
passar el fèretre. Dos formidables murs humans 
obrien un pas que es prolongava fins al carrer 
del Bruch, per on havia de passar el seguici fú¬ 
nebre. i 

Eren tres quarts de sis de la tarda. Seguint ’i 
Gran Via fins a la Monumental, el seguici con¬ 
tinuà desfilant entre mig de dues fileres de pú¬ 
blic que guaitava devotament el pas del fèretre. 

El cotxe mortuori estava voltat per una cin¬ 
quantena de joves obrers que acompanyaven ?! 
taüt amb tanta fe, que semblaven temerosos que 
hom els robés les despulles del mestre. 

Darrera aquest grup d'acompanyants, segu«a 
una gran multitud que caminava silenciosa proD 
del que fou l’exemplar amic dels humils. El dia 
s'anava morint. Abans d’entrar a Sant Andreu, 
el sol s’havia post. Però moments després n’ha¬ 
via de fluir un altre amb molt més foc i més 
claror que aquell : el cor del poble santandreuenc, 
vibrant d’emoció davant la imatge d'Ignasi Iglé- 
sies, sagnant de dolor en veure passar el seguici 
fúnebre, glatint com mai havia glatit en plorar a 
pèrdua d’un fill il·lustre... 

Les voreres dels carrers del Clot per on passà 
la comitiva fúnebre eren plenes de gent, noies 
sobretot. Gairebé tots els establiments havien 
tancat les portes. 

Començava a fosquejar quan l’acompanyament 
entrava a la Sagrera, on també es demostrà de 
manera eloqüent l’amor que el poble sentia pe 1 
poeta de «La baldufa d’or». Però a mesura que 
s’atansava Sant Andreu, la multitud que omplia 
els carrers es feia més densa. Moments abans 
d’arribar el seguici se sentia una remor humana 
a la qual seguia un silenci impressionant : era el 


moment en què passava el fèretre. Els balcons 
eren atapeïts de gent. Una considerable multitud 
s’apretava a banda i banda del carrer. Hom Dre- 
sentia una arribada emocionant a Sant Andreu. 

Eren dos quarts de set del vespre. Feia nit. 
A mig carrer Major la comitiva es parà, i en 
pocs moments el fèretre quedà voltat de milers 
de persones. Hom endevinava, per l’actitud d*i 
poble i per l'aspecte que oferien els carrers, là 
profunda emoció dels santandreuencs. 

Magatzems, tallers, botigues, i àdhuc les far¬ 
màcies, tancades. Els balcons apareixien gairebé 
tots amb domassos negres. La major part dels 
obrers de fàbriques i tallers abandonaren la feina 
espontàniament. Les noies de Sant Andreu co- 
briren el fèretre de flors... 

Abans d’arribar a la Rambla de Sant Andreu 
s’encengueren milers de ciris. No en quedaren 
a les botigues de la barriada. Els llums de les 
terrasses i balcons s’apagaren. El pas per tot el 
carrer gran constituí una grandiosa manifestació 
de dol. Es veien moltes dones, àdhuc homes del 
poble que ploraven. Els balcons tots estaven en- 
domassats de negre. Sovint els obrers santan¬ 
dreuencs que portaven el taüt passaven sota una 
pluja de flors. Ningú no havia vist mai una ma¬ 
nifestació emocionant com aquella... 



Un torn de portants del taüt. 









Al carrer de les Corts Catalanes, en acomiadar-se el dol. 


4 

Després de la RambLa es girà cap al carrer de 
l’Ordre, un carrer estret, d’aparença hum ; l al 
número 37 del qual havia nascut l’autor de «Foc 
Nou». El seguici es parà davant del número 29, 
car en aquesta casa, i no al 37, és on havia 
viscut més anys l’iglésies. 

S’anava en mig d’una interminable processó 
d’antorxes i el pas de la carrossa mortuòria era 
saludat arreu amb l’homenatge d’un silenci emo¬ 
cionant. Davant d’aquella modesta casa on havia 
nascut l’il·lustre fill de Sant Andreu, la multitud 
sentí el cor més oprimit, la quietud es féu potser 
més absoluta i impressionant... L’evocació i la 
punyent realitat amargaven l’esperit. 

En sortir del carrer de l’Ordre la comitiva anà 
pel carrer de Concepció Arenal cap a la Riera. 
No lluny del Cementiri la gentada començà d’es¬ 
devenir imponent. Dintre es feia difícil obrir-se 
pas. 

No exagerem pas si afirmenm que des del Clot 
fins al Cementiri de Sant Andreu presenciaren el 
pas de la comitiva fúnebre més de cent mil per¬ 
sones. 

A un quart de vuit entrava el fèretre. 

Cal afegir que a Sant Andreu el poble volgué 
portar el fèretre a pes de braços, establint-se els 
torns necessaris. 

Davant del nínxol on havia de tancar-se ?I 
taüt, el dol es reuní uns moments rodejant el 
fèretre cobert de flors d’Ignasi Iglésies. Es féu 
un silenci profund. No se sentia ni la respiració 


de la immensa gernació que s’atapeïa a l’entorn 
del cadàver... 

Amb una veu clara, un xic alterada per l’emo¬ 
ció, Pere Coromines, president de l’Ateneu Bar¬ 
celonès digué : 

«En nom de la família i dels amics d’Ignasi 
Iglésies dono gràcies a tots els que heu fet 
aquest trist romiatge. Des de les tres hem passat 
entre dues onades impressionants... Només en¬ 
raono per tancar l’arca dels nostres records en 
aquests moments d’emoció. 

Encara que l’Ignasi Iglésies hagués viscut a 
Lleida i a Barcelona, el seu cor fou sempre del 
poble, sobretot del seu poble de Sant Andreu. 
Amarat d’emoció us prego que no torbeu amb 
els vostres aplaudiments el sagrat silenci d’aquest 
instant. Acomiadeu-vos del nostre gran amic. 

Adéu, Ignasi Iglésies! Adéu, arca perfumada 
del tresor de la nostra ànima ! Adéu, germà i 
amic ; reposa santament, que aquell poble que 
tant has estimat ha demostrat que era digne 
de tu !» 

Durant l’emocionant parlament d’En Pere Co¬ 
romines el silenci només es torbà pels plors de 
la multitud, pels plors del poble de Sant Andreu 
que en aquells moments, junt amb els que acom¬ 
panyaren el cadàver fins a la seva darrera estada, 
representaven tot Catalunya. 

A les 7’40, en punt, el fèretre fou tancat dintre 
el nínxol. 







MES ANECDOTES DE L’IGLESIES 


Robert Samsó, que va estrenar, a Barcelona, 
la darrera obra d’Iglésies, «La llar apagada», ens 
deia que el seu pare, d’igual nom, Robert Sam- 
s-ó, va estrenar la primera obra de l’Iglésies, al 
«Celler», de Lleida. 


Tothom sap que en la seva joventut Ignasi Iglé- 
sies havia estat un gran aficionat a representar 
drames i comèdies. Ell fou el primer que repre¬ 
sentà «Espectres», d’Ibsen, a Catalunya. 

La representació va tenir lloc al vell teatre 
«Olimpo», del carrer de Mercaders. La represen¬ 
taren una colla d’amics de l’autor d’Els vells», 
entre els quals, Jaume Brossa i Roca Copuli. El 
paper de Regina el féu Elvira Frémont, que gai¬ 
rebé era una criatura. Pere Coromines va donar 
la conferència que precedí la representació. 

Ignasi Iglésies per a representar amb tota pro¬ 
pietat el paper d’Osvald, i tenir als ulls dels pú¬ 
blic tot l’aspecte d’un fill del nord d’Europa, va 
tenyir-se la barba i els cabells amb purpurina. 
No cal dir que després de la representació ' a 
anar una colla de dies, malgrat els seus esforços, 
amb el cabell a mig tenyir. 

En canvi, quan s’estrenaren a Terrassa «Els 
emigrants», Iglésies hagué d’encarr|gar-se del 


paper de protagonista, «l’avi Jacob», que sobta¬ 
dament abandonà el primer actor Jaume Borràs. 
Aleshores, en lloc de tenyir-se els cabells com 
en la representació d'«Espectres», s’afaità la bar¬ 
ba i el bigoti, per a millor caracteritzar el seu 
paper. 

Com es veu, Iglésies sabia sacrificar el seu 
aspecte exterior quan convenia, cosa que no 
saben fer pas tots els autors dramàtics. 


Una vegada que l'Iglésies va anar a una ciutat 
de Catalunya per a rebre un homenatge, des que 
baixà del tren fins que tornà a prendre’l per tor¬ 
nar a Barcelona, dugué al seu costat un individu 
que no el deixà en cap acte, ni gairebé per anar 
a dormir. L'Iglésies no gosava preguntar qui era, 
perquè veia que tothom el coneixia ; creia que 
s'havia oblidat del nom de l’acompanyant perfi- 
d:ós, i que potser era algun element importait 
de la població. 

Finalment es desféu la incògnita, en anar Iglé- 
sies a pujar al vagó. 

L’home, allargant la mà, va dir-li : 

—Heu tingut el gust de conèixer l’home més 
savi d’aquest món. De tant que ho sóc, em faig 
fàstic a mi mateix. 



Un grup d'artistes i escriptors concurrents a la manifestació.—Al mig , Santiago Rossinyol. 







Ignasi Iglésies 


En el número 162, correspo¬ 
nent al 3 d'Abril de l’any 1915, 
de la desapareguda revista «El 
Teatre Català », trobem un nota- 
bilissim estudi de la personalitat 
d'Ignasi Iglésies, fet per Ambro- 
si Carrión, i del qual n’extreiem 
els següents fragments : 

Així com Guimerà representa una valor uni¬ 
versal o si valgués a dir cosmopolita, representa¬ 
tiu de la nostra dramàtica nacional, l’Ignasi Iglé- 
sies sense deixar de tenir en la seva obra, aquest 
caràcter de fonda humanitat, que el fa assequible 
a tots els públics, ve a ésser, al nostre entendre, 
el sentiment íntim i popular de Catalunya. Amb 
la seva aparició es verificà en la nostra escena 
una evolució i una continuació. Evolució, en el 
sentit verista ; continuació, en eï dels èxits po¬ 
pulars, car des de «Pitarra» potser cap com ell 
havia arribat a commoure tant fondament l'àni¬ 
ma senzilla i somniadora del pofcle. I consti que 
en citar a Frederic Soler, no ho fem per compa¬ 
rances. I també al donar nou sentit a la nostra 
teatralitat, hi aportava el diàleg cenyit, just i 
propi de la vida, defugint l’antic sistema decla- 
matori. Potser a voltes, fins pecava per un excès 
d'ambient realista, fent que en cenyir-se a una 
tant dura disciplina, el diàleg perdés en intensi¬ 
tat, el que guanyava en color i justesa. Tant és 
així, que nosaltres ens encantem sobre tot amb 
les figures secundàries de les seves obres, més 
que en els protagonistes. Recordem sinó aquells 
pagesos de «La mare eterna», reals i vius, més 
que el mateix poeta protagonista, símbol ; més 
que l’estudiant de capellà i son pare, teories per¬ 
sonificades. Recordem aquell «Marió» tant humà 
que sols sap estimar. 


No deturant-nos en les primeres obres, ben 
estimables per cert i plenes d’aquella generositat 
i entusiasme de la joventut, creiem que la fita 
d'aquesta, diguem-ne primera jornada en l’ob r a 
del dramaturg, la marquen els seus dos drames 
«El cor del poble» i «La mare eterna». En e 1 
primer, compost amb una admirable simplicitat 


de medis i d'ambient, se reasumeix tots els es¬ 
forços de les obres anteriors. L’element popular 
hi troba la seva expresió més justa ; el senti¬ 
ment de justícia de la nostra gent humil la viu 
i alena en l’obra, tant fortament que fins semblant 
pueril la forma de manifestar-se, en aquesta ma¬ 
teixa infantilitat, hi troba l’autor la força neces¬ 
sària per l’acompliment del seu propòsit. I si «El 
cor del poble» és una fita, «La mare eterna» és 
com un nou camí obert. L’ànsia de redempció 
dels humils, que tant fortament ha sotraquejat 
l’ànima de l’autor d’«Els vells», hi brolla gene¬ 
rosa com una deu inextroncable. L’horitzó s’ai- 
xampla, el drama ja no en té prou amb l’espai de 
la llar; altres elements impersonals, més vius, 
la terra, les collites, els desitjós d’una felicitat 
per tots els homes vibren en el conflicte. Tet 
quant perd l’autor en el sentit de simplicitat, 
ho guanya en amplitut d’emoció. Aquesta ten¬ 
dència poemàtica, si val a dir, ja es manifesta 
en les obres següents. Recordem «Els vells», re¬ 
cordem «Les garces», que si l’autor ho titula 
drames, nosaltres no vacilem en calificar-ho de 
tragèdies, ja que en elles no hi ha solament el 
drama de quatre personatjes que estimen i pa¬ 
teixen, si no fins ens sembla el pretext ; el ve¬ 
ritable, fonament i fort, és el drama social, humà, 
d’un poble, que ens evoca l’autor i omple sem¬ 
pre l’escena deixant en segón terme els perso¬ 
natjes capdals. Recordem que una vegada par¬ 
lant d’«Els vells» ens deia l’Ignasi Iglésies que 
ell havia sentit la composició de l’obra com una 
orquestra.» 


Ambrosi Carrión. 


ç Sabeu quina és la primera virtut de tota l'obra 
de l'Iglésies? Doncs és l'amor, és a dir, l'amor 
humanitari, el sentiment actiu de la germanor de 
tots els homes, i fins de l'home amb les coses : 
és un posat d'home fort, enternit en la contem¬ 
plació de la vida. 


Mireu-vos-el: és un home alt que es corba 
per abraçar els més petits ; es una cara ferrenya 
que sempre està a punt de plorar de bondat, de 
plànyer algú .— Joan Maragall. 








UN HOMENATGE DELS JOVES A LTGLESIES 


El dia 29 de decembre de l'any 1912, Ignasi 
Iglésies fou homenatjat pels joves de Catalunya. 
L’acte consistí en l’entrega al Poeta d'un mag¬ 
nífic àlbum amb més de cinquanta mil signatures 
i d’un pergamí al·lusiu. La festa es celebrà a 
Barcelona, al restaurant «Mundial Palace», avui 
desaparegut. 

De la revista «El Teatre Català» prenem la res¬ 
senya de l’acte : 

«La festa començà a dos quarts de set del 
vespre i es vegé extraordinàriament concorregut, 
asseient-se davant tres llargues taules més ce 
quatre-cents comensals, i al voltant d’aquests un 
públic ben nombrós de curiosos no menys en¬ 
tusiastes. 

En el moment de fer la seva entrada 1 ’lglésies 
ressonà un gros aplaudiment, ensems que els 
concurrents, a peu dret, llençaven crits de visca 
el Teatre Català ! i visca l’Ignasi Iglésies ! 

A la taula presidencial s’assegué l'homenatjat, 
el qual tenia a la seva dreta el nostre volgut amic 
l'Apel·les Mestres i a l’esquerra el president de 
Ja comissió organitzadora senyor Cervelló Sa¬ 
durní. Els demés llocs els ocuparen els senyors 
Rahola, Ribera-Rovira, Roure, Layret, Morera, 
Casas Carbó, Massó i Torrents, Pompeu Fabra, 
els diputats provincials senyors Roigé Armengol 
i Sansalvador i el vicepresident i secretari, res¬ 
pectivament, de la comissió, senyors Perbellini i 
Serrano-Victori. 

Entre els concurrents hi havia també els se¬ 
nyors Alexandre Plana, Tor des Eures, Pere 
B. Tarragó, Roig i Pruna, Nicolau Juncosa, Mer 
i Güell, Gatuelles, Francesc d’A. Planas, Mar¬ 
tínez Gras, Bonavia, Martí Giol, Muntafíola, Mà¬ 
rius Aguilar, Pere Casals, Claudi Ametlla i d’al¬ 
tres, els noms dels quals sentim vivament no 
recordar. 

Un cop finit el «lunch», el secretari llegeix 
les adhesions rebudes, que passen de cent cin¬ 
quanta, entre les verbals i els telegrames i cartes. 

Acabada la lectura, el mateix secretari anuncia 
que en absència de l’Ajuntament, el qual tenia 
de fer ofrena a l’Iglésies de l’àlbum, ho farà el 
senyor Apel·les Mestres. 

S’aixeca a parlar l’exquisit dibuixant í poeta, 
entre els aplaudiments del públis. Diu a 1 Ignasi 
Iglésies que accepti l’àlbum, que tingui con¬ 
fiança en l’avenir, que treballant amb fe es com 
podrà aconseguir la somniada glòria de tot artis¬ 
ta. Seguidament li llegeix el pergamí explicatiu 
que acompanya l’àlbum. Forta ovació retruny per 
la sala. Fou un moment de gran emoció : els dos 
poetes s’abracen, i 1 ’lglésies, no podent més, 
plora, mentre els presents se senten fondament 
commoguts. 

Seguidament s’inicien els parlaments. Diri¬ 


geixen la paraula a la concurrència els senyors 
Roure, Rahola, Layret, Ribera-Rovira i Cervelló. 
Tots són molt aplaudits. 

El senyor Serrano-Victori, en nom dels seus 
companys, dóna les gràcies a tothom que ha con- 
tribuit, d’una manera o altra, a l’èxit de l’home¬ 
natge, i diu que es dóna per acabat l’acte, més 
el públic, a peu dret i entremig d’una gran ovació, 
demana que parli el poeta homenatjat, el qual 



La casa on va néixer VIglésies, a Sant Andreu . 

accedeix, aixecant-se, acompanyat de crits entu¬ 
siastes i aplaudiments a desdir. 

Sintetitzar en breus ratlles el que digué llglé- 
sies en el seu bell parlament no ho trobem 
d’acord amb el nostre sentir: creiem tan atina- 
des les seves paraules d’agraiment i tant elo¬ 
qüent la seva peroració, ben sincera, que tenim 
por de no saber-les ni remotament reflectir da¬ 
munt d’aquestes planes. Basti sols dir que al 
final del seu magnífic discurs, el públic, entu¬ 
siasmat, l’ovacionà estrepitosament.» 









HOMENATGE PÒSTUM 

IGNAJbl IGLESIES 

NO SEU AL VOLT DE LA FEBROSA TAULA 
CREADOR DE RIALLES I SANGLOTS; 

ARA ES ORFE DE MEL I DE PARAULA 
PERO ENCARA MES VIU AL COR DE TOTS. 

DE DINS LA ROBA QUE EL COS FRED AMAGA 
SURT LA MA BLANCA QUE EMPUNYA LA FALÇ : 

QUATRE FLAMES DE FOC QUE NO S’APAGA 
LI FAN LLUM PEL CAMI DELS IMMORTALS. 

(De «La Publicitat»), JOSEP MARIA DE SAGARRA. 


UN GEST 


Per a dir qui ha estat Ignasi Iglésies, tant com 
haver de conèixer les seves obres d’escriptor, s’ha 
de recordar l'homenatge pòstum que li han tribu¬ 
tat els nostres intel·lectuals, per diverses que si¬ 
guin les tendències literàries d’alguns d’ells ; i, 
sobre tot, s’ha de tenir en compte la gran i emo¬ 
tiva manifestació del poble en el traspàs del seu 
hèroi. El gest d’aquell obrer amb espardenyes que 


en l’acte d’anar a efectuar-se l’enterrament del 
cadàver del dramaturg va internar-se en la comi¬ 
tiva, tremolós, demanant que li deixessin portar eí 
taüt, té la magna importància d’aquell pobre home 
necessitat que es presenta a fer un prec de reco¬ 
neixement humà al barber de «Les garces». 

Plàcid Vidal. 


RECORDANT 

ANIMA BONA I TENDRA, JA NO ET PODRE OBLIDA: 

UN JORN VAS ALLARGAR-M2 LA TEVA OSSOSA MA. 

LA CIUTAT BRUNZIDORA TRASBALSAVA ELS SENTITS : 

TU, EM PARLAVES DE SOMNIS, DE FEBRES I NEGUITS ! 

LA TEVA ALTA FIGURA PRENIA RESPLENDO : 

EN TON COR ESPURNAVA LA CANDENT EMOCIO ! 

ANIMAVEN LA VIA UNS INFANTS JOGANERS: 

ELS TEUS ULLS S’ENCISAREN EN VEURE’LS FUGISSERS. 

VAN PASSAR DUES NOIES : PORTAVEN FLORS AL PIT : 

EL CAMI, DAVANT NOSTRE, DEIXAREN ENTENDRIT. 

SORTIEN DEL TREBALL, VISIO BLAVA. ELS OBRERS : 

EL CEL ERA MES BLAU I MES BLAUS ELS CARRERS. 

I TOT EL QUE S’ESQUEIA PASSAR PEL TEU COSTAT 
TENIA POSITURA DE CLARA HUMILITAT... 

QUAN VAM ACOMIADAR-NOS TREMOLAVA TA MA : 

ANIMA BONA I TENDRA : JA NO ET PODRE OBLIDA ! 

JOAN MALAGARRIGA. 


NOTES.—Amb aauest número va encaixat un —Les fotografies que il·lustren les pàgines del 
retrat de Vlgnasi Iglésies. Tot comprador deu exi- present quadern són d’Audouard. Arenas. Amadeo. 
gir-lo en adquirir Vexemplar. Masana, Maymó, Torrents, Lumiére, etc. 













